قەیومەکان کارمەندانی کورد لە شارەوانییەکان دوور دەخەنەوە |\nHome ڕاپۆرت قەیومەکان کارمەندانی کورد لە شارەوانییەکان دوور دەخەنەوە\non: ئازار 04, 2020 In: ڕاپۆرت, سەرەکیNo Comments\n״بۆ دژایەتیی کورد داندراون نەک خزمەتکردنی״\nحكومەتى تورکیا بەردەوامە لە سەندنەوەى شارەوانییەکانى باکوورى کوردستان لە هەدەپە و دانانى قەیومەکان لە شوێنیان، لە ماوەی چوار ساڵی ڕابدووشدا ئەو قەیومانە نزیکەی سێ هەزار کارمەندی کوردیان لە شارەوانییەکان دوور خستوونەتەوە.\n٣١ی ئازاری ڕابردوو هەڵبژاردنى شارەوانییەکانى تورکیا بەڕێوە چوو، پارتى ئاشتى و دیموکراتى گەلان ״هەپەدە״ توانى 68 شارەوانیی باکوورى کوردستان بەرێتەوە.\nلە دواى تێپەڕینى مانگێک بەسەر ئەو هەڵبژاردنەدا، بە بڕیارى ڕەجەب تەیبت ئەردۆغان، سەرۆککۆماری تورکیا، وەزارەتى ناوخۆى تورکیا دەستی کرد بە لابردنى سەرۆکشارەوانییەکانى هەدەپە و دانانى قەیوم لە جێگەیان.\nبە پێی ئامارێکى ورد کە ״ئاژانس״ لە هەدەپەوە وەریگرتووە، لە ماوەى چوار ساڵى ڕابردوودا قەیومەکان ٢٣٠٠ بەڕێوەبەر و کارمەند و کرێکارى هەدەپەیان لە شارەوانییەکانى باکوورى کوردستان لە کارەکانیان دوور خستووەتەوە.\nبە پێی ئامارەکە ساڵى ٢٠١٦ قەیومەکان ٢٠٠ کارمەند و بەڕێوەبەر، ٢٠١٧ زیادى کردووە بۆ ٥٠٠ کارمەند و کرێکار، ٢٠١٨ بەرز بووەتەوە بۆ ٧٠٠ کارمەند و کرێکار، ٢٠١٩ بەرزترین ڕێژەى تۆمار کردووە کە ٩٠٠ کارمەند و کرێکار بوون.\nعائیشە باشاران، پەرلەمانتارى هەدەپە لە پەرلەمانى تورکیا بە ״ئاژانس״ی ڕاگەیاند: ئەردۆغان و دەوڵەت دەیانەوێت کورد بێ ماف و بێ شوێن و بێ دەسەڵات بێت، لە باكوورى كوردستان شارەوانییەکان زیندانى دەکەن و قەیوم لە شوێنیان دادەنێن، ئەردۆغان دەڵێت نابێت کورد خۆیان خۆیان بەڕێوە بەرن.\nباشاران ئاماژە بەوە دەکات، قەیومەکان نەک خەڵک لە کارەکانیان لادەبەن، بەڵکوو خەڵکیش دەخەنە زیندانەوە و کێیان بە دڵ نەبوو یان بە میزاجى خۆیان فەرمانى گرتنیان بۆ دەردەکەن و زیندانییان دەکەن، بە وتەى پەرلەمانتارەکە قەیومەکان سوکایەتى بە خەڵک دەکەن و مافى چالاکییە هونەرى و کولتوورییەکانیان لێ دەسەننەوە.\nلە کۆی ئەو ٦٨ شارەوانییەى هەدەپە بە دەستى هێناوە نزیکەى ٣٥ شارەوانى لە هەدەپە سەندراونەتەوە و ٢٨ سەرۆکشارەوانیش دەستگیر کراون و لە ئێستادا لە زیندانن، لە شوێنى ئەو سەرۆکشارەوانییانە قەیوم دانراون کە لەناویاندا سەرۆکشارەوانیى گەورەى ئامەد سەلجوک میرزاکلى هەیە.\nکەسکین بایندر، هاوسەرۆکى حزبی هەرێمە دیموکراتییەکان ״دەبەپە״ ئاماژە بەوە دەکات، قەیومەکان خزمەتى خەڵکى ناکەن و بوون بە بار و مشەخۆر بەسەر شان و ملى گەلى کوردەوە، جەختیش دەکاتەوە قەیومەکان بۆ دژایەتیی گەلى کورد دانراون نەک خزمەتکردن.\nکەسکین بایندر بە ״ئاژانس״ى وت: ״قەیومەکان پاکتاوى کورد دەکەن لە دەزگا و دامەزراوەکانى دەوڵەتدا، ئەوەى بەگوێی ئەوان نەکات لە کارەکانیان دوور دەخرێنەوە، خەڵک هەیە تەنیا لەسەر جامانەیەک دەرکراوە، قەیومەکان مێژوو و کولتوورى کورد لە شارەکاندا لادەبەن و کولتوور و مێژووى تورک دەسەپێنن.״\nهاوسەرۆکى دەبەپە ئامارەکەى هەدەپە بە کەم دەزانێت و ڕوونی دەکاتەوە، ئەو ژمارەیەى باس دەکرێت زۆر کەمە و لە چوار ساڵدا زۆر لەوە زیاتر دەرکراون، چونکە بە وتەى ئەو تەنیا شارەوانییەکان نین لە دەزگا و دامەزراوەکانى دیکەشدا ڕۆژانە خەڵک دەردەکرێن.\nقەیومەکان بە پارە و پۆست یان بە هەڕەشە لە خۆیان و خانەوادەکانیان بەڕێوەبەر و کارمەند و کرێکارەکان ناچار دەکەن واز لە هەدەپە بهێنن، ئەوەش تاکە مەرجە بۆ مانەوەیان لەسەر کارەکانیان، ئەوەى قبووڵیشى نەکات لە کارەکەى دوور دەخرێتەوە.\nكۆتایی ساڵى ڕابردوو، بەرپرسێکی ئاکپارتى بەناوی مستەفا یاڵچین لە دیمەنێکی ڤیدیۆییدا ڕایگەیاندبوو: ״پێویستە هەموویان لە کار دوور بخرێنەوە، ٦٥٣ کەس بە ئیمزای من لە کارەکانیان دەرکران، کاتێک ئەوانم لە کارەکانیان دەرخست، دڵم زۆرخۆش بوو.״\nهەر بە پێی ئامارەکەى هەدەپە، لە دوو مانگى ٢٠٢٠دا ١٩ کارمەند و کرێکارى شارەوانییەکانى (ئامەد و مێردین و وان و نسێبن) لە کارەکانیان دوور خراونەتەوە و کەسانى سەر بە ئاکپارتى لە شوێنیان دانراون.\nناڵە نۆزایدن، سەرۆکشارەوانیی دوورخراوەى شەمرخ بە ״ئاژانس״ی وت: ״مەسەلەکە تەنیا دوورخستنەوەى شارەوانى و کارمەند و کرێکار نییە، مەسەلەکە زهنییەتى دووژمنایەتیکردنى گەلى کوردە، ئێستا قەیومەکان کولتوور و هونەرى کورد دەسڕنەوە، ناوى کەسانى وەک ئەحمەد کایا و یەڵماز گۆنا و ئەحمەدى خانى لە شوێنەکان لادەبەن، زمانى کوردى قەدەغە دەکەن، ئەمە بووەتە کارى قەیومەکان نەک خزمەتکردنى خەڵک.״\nعەللاوی سوننەكانی كرد بە دوو لەتەوە


هۆكاری به‌ربوونه‌وه‌ی پله‌ی گه‌رمی منداڵ - Yeane.Org ماڵپەری یانی\nبه‌رزبوونه‌وه‌ی پله‌ی گه‌رمی له‌لایه‌ن منداڵانه‌وه بۆته یه‌كێك له كێشه دیاره‌كان و به‌شێوه‌یه‌ك كه به‌دیارترین نه‌خۆشیه‌كانی منداڵان داده‌نرێت .\nله‌به‌ر ئه‌وه ئه‌م به‌رزبوونه‌وه‌یه كاریگه‌ری نه‌رێنی له‌سه‌ر منداڵ و دایك و باوكیشی درووست ده‌كات ، وه‌كو دوودڵی و ترسان له نه‌خۆشیه‌كه له‌لایه‌ن دایك و باوكیه‌وه .\nهۆكاری ئه‌م به‌رزبوونه‌وه‌یه‌ش كۆمه‌ڵێك هۆكارن له‌مانه :\n. ددان هاتن\n. هه‌وكردنی له‌وزه‌تێن\n. تووشبوونی به‌هه‌ندێ له نه‌خۆشیه ڤایرۆسیه‌كان له‌وانه خوریكه‌و مێكوته(سوورێژه)\n. هه‌وكردنی سینگ .\n. دابه‌زینی پله‌ی گه‌رمی (ساردی) یان تووش بوون به ئه‌نفله‌وه‌نزا .\n. هه‌وكردنی گوێیه‌كان .\nله‌م كاته‌ی كه منداڵ تووشی ئه‌م به‌رزبوونه‌وه‌ی پله‌ی گه‌رمی ده‌بێت پێویسته له‌م كاته ئه‌م ڕێگایه بگریته به‌ر:\n. ده‌رمانی پێویست بۆ ئه‌م ده‌رده بدرێ به منداڵ .\n. ئاوی سارد بكرێ به‌سه‌ر ڕووخساری و ده‌ست و قاچه‌كانی .\n. له‌به‌ر كردنه‌وه‌ی جل و به‌رگی زیاده‌و كه‌م كردنه‌وه‌ی .\n. ئه‌گه‌ر هه‌ر به‌رده‌وام بوو ئه‌م كێشه‌یه ، له‌سه‌ر دایك پێوسته منداڵه‌كه‌ی حه‌مامێكی به ئاوی سارد پێ بكات .


بانکەکانی سلێمانی بایکۆتی دەوام دەکەن\nلەلێدوانێکدا بۆ ئاژانسی ئانادۆڵو، کارمەندی بانکی هەرێم لە سلێمانی کە ماوەی دوو رۆژە دەستیان داوەتە مانگرتن، ئاماژەی بەوەدا کە ئەوان مووچەکانیان دەوێت، تاوەکو مووچە وەرنەگرن دەست ناکەنەوە بە دەوام کردن.\nRewa Mahmood Hasan | 14.10.2020\nسلێمانی - AA\nدوای ئەوەی کە حکوومەتی هەرێمی کوردستان لەرێگەی وەزارەتی داراییەوە داوای لە سەرجەم فەرمانگەکان کردووە کە لیستی موچەی مانگی ٩ ئامادە بکەن، بەمەش موچەی مانگەکانی نیسان، ئایار، حوزەیران، تەمموز و ئاب نادرێت، زۆرێک لە بانکە حکوومییەکانی هەرێمی کوردستان دەستیان دایە بایکۆت کردنی دەوام و داوای مووچە دواکەوتووەکانیان دەکەن جگە لەو مووچە دەبڵانەی کە دەبوو لەمانگەکانی نیسان و ئابدا پێیان بدرێت.\nناوبراو ئاماژەی بەوەدا کە ئەوان وەک کارمەندی بانکەکان،ساڵانە سێ موچەی بنەڕەتی زیادە وەردەگرن بۆ ئەمساڵ یەک جار دراوە ئەویش لە مانگی کانوونی یەکەمی ٢٠١٩ بوو لە مانگی ئاداری ئەمساڵ دابەش کراوە و بۆ ساڵی ٢٠٢٠ هیچ مووچەیەکی زیادە سەرف نەکراوە بۆ بانکەکان، هەروەک ئەمەشی بە ناحەقی ناوبرد لەبەرامبەر کارمەندانی بانکەکان.\nلەئێستادا ژمارەیەکی زۆر فەرمانگەی حکوومی لە سنووری پارێزگای سلێمانی بڕیاریان داوە دەوام نەکەن و بایکۆتی دەوامیان راگەیاندووە تاوەکو ئەو کاتەی مووچەکانیان بێ لێبڕین پێ دەدرێت.\nبانکەکان بایکۆت سلێمانی مانگرتن\nھەرێمی کوردستان.. ٨٦٠ کەسی دیکە تووشی ڤایرۆسی کۆرۆنا بوون\nهۆشداریی بەڕێوەبەری گشتی تەندروستی سلێمانی لەبارەی کۆرۆناوە\nهاوپەیمانی نێودەوڵەتی دەستگیرکردنی تیرۆریستێکی داعشی لە دەوروبەری پارێزگای سلێمانی راگەیاند\nگەشتى ئاسمانی نێوان تورکیا و فڕۆکەخانەى نێودەوڵەتیی سلێمانى دەست پێدەکاتەوە\nسلێمانی.. دەستبەرداگرتنی چەندین کەلوپەلی ماوەبەسەرچوو\nسلێمانی.. کتێبێک لەسەر دیلانی شاعیر بڵاو کرایەوە


CHRA.TV - نە هیچم بینیوە، نە هیچم بیستووە دەربارەی (ئەستێرە کەریم)\nئامادەبووانى ئێستا 195 میوان\nنە هیچم بینیوە، نە هیچم بیستووە دەربارەی (ئەستێرە کەریم)\nنوسراوە لە لایەن بەکر حسەین\nبەداخەوە نازانم ئەم بڵاوکردنەوەو تەشهیرە ، چ پیاوێک بەرهەمی هیناوە و بڵاوی کردۆتەوە . بەڵام بۆ ئاگاداری گشتی سەرنج و بۆچونم رادەگەیەنم . یەکەم ئەم بەریزەی خاوەنی ئەم ڤیدیویەیە ، دەبوو ناوی خۆی و پلەی نزیکی لەو خانمە بڵاو بکاتەوە ، بەهەمان شیوەی شایەتی بۆ دادگا ، بۆ ئەوەی بروابکرێت بە شایەتیەکەی . ئیستا ئێمە لەبەردەم حالەتی شایەتی دانی ( خێو ، جنۆکە ) ئادەمیەکی نەزانراوداین ، هیچ دادگایەک ئەو شایەتیە قبوڵ ناکات . ئەم بەریزە خێوە ویستویەتی خۆی بە راستگۆ و خاوەن وێژدان پیشان بدات ، بەڵام وادیارە ئاگاداری دادوەری شارستانی ئەم سەردەمە نیە و من نازانم ئەم راو بۆچونانەی منی پێ دەگات یان نا .\nئەوەندەی من زانیاریم هەبێت لەسەر سیستەمی یاسای سوید ، ئەم ڤیدیویە باشترین پاساوە بۆئەوەی ئەستیرەخانم مافی پەنابەری سوید وەرگرێت ئەگەر لە ئیفادەکانی پیشویدا بەلگەکان تەواو نەبن . چونکە بەم ڤیدیویە ، خوێنی ئەوخانمە حەلال کراوە ، لەلایەن خەلکان و گەنجانی توند رەو . جگەلەوەش خاوەنی ئەم ڤیدیویەش ئەگەر لە سوید بێی سزای یاسایی دەدرێت . هاووڵاتیان بۆیان هەیە رەخنەو سەرزەنشت و گالتە پێکردن بکەن ، بە کەسانی دەسەڵستڤو پۆستە گشتیەکان ، هەر لە خیزانی پاشاوە تا دەگاتە پەرلەمانتارو وەزیرەکان وسەرکردەکانی حیزبەکان و بە ئاین و ((حەزەر دەکرێت لە ئاینی ئیسلام چونکە دەڵین ئەوانە ئاستی هوشیاریان نزمە و وەک شیر هەلدەچن و پیاو دەستیان لێ نەدا باشترە ، دیالۆگ نازانن و پەلاماری خەلکانیش دەدەن کە ئاگاداری کیشەو گرفتەکەش نین . بەداخەوە ئەوەش شتێکی خراپە کە مرۆڤ لێت بترسن )) .\nبەڵام هەر تەشهیر و ناوهێنانی هاووڵاتی ، سزای لەسەرە .\nزۆر شتێکی سەیرە وەک ئەوەی کۆمەلگەی کوردی هیچ گرفتێکی نەبێت ئەستیرەخانم نەبێت . ئەو رەفتارەی ئەستیرە خانم ، لەباری ئەخلاقیەوە بەرامبەر ئەخلاقی پیاوانی کۆمەلگە دڵۆپیکە بەرامبەر بەحرێک سەرپێچی ئەخلاقی پیاوان . برۆن سەیری رشتەی مرواری بکەن و ببینن چۆن زیاتر لە 90 لەسەدی کوران و پیاوانی لادی ، جنسیان لەگەل ماکەردا کردوە ، رێژەیەکی زۆری پیاوانی کەشتیار بۆ وڵاتانی دەرەوە بە شانازیەوە باسی رابواردن جنسی حەرامیان کردوە و ئێستا ناو هەرێمیش خۆی پررە و لە ئەوروپا زیاتر بڵاوە ، رنگە هەندێک بڵێن ئەوەش تاوانی ئافرەتی خراپ و لەشفرۆشە . بەڵام وەک چۆن دوکاندارو چیشتخانەیەک ، سەدان و هەزان کریاری هەیە ، بەرامبەر هەر ئافرەتێکی خراپ ، دەبێ سەدان کریار و پیاوی خراپ و بێئەخلاق هەبێت ، کەواتە لەباسی بێ ئەخلاقیشدا ، رێژەی پیاوان سەد ئەوەندەی ژنانە .\nئەوخانمە هاووڵاتیەکەو بەرپرس نیە لە دزینی بوجە وسامانی میللەت ، بەرپرس نیە لە نیشتیمانفرۆشی و هێنانی لەشکری دوژمن ، بەرپرس نیە لە هەژارکردنی کۆمەلگە ، لە پەکخستنی پەرلەمان وپەکخستنی پرۆژەی چاکسازی . خەلکانی زۆر هەن نیشتیمانفرۆشن ، خۆزگە لەباتی ئەوە لەشفرۆش بونایە .\nئەم بەریزەی ئەو ڤیدیویەی بڵاوکردۆتەوە ، جگەلەوەی ترسنۆکە و ناوی خۆی ئاشکرا نەکردوە . زۆر بێ ویژدان و تاوان بارە بەرامبەر بە کەسوکاری و منداڵی ئەوخانمە و چۆن ئەو ڤیدیویەی هاندانە بۆ کوشتنی ئەو خانمە . ئەوخانمە هەر دەستدرێژەکی بکریتەسەر ، ئەو لێی بەرپرسیارە . من دەتوانم زۆر زیاتر خۆی بەخۆی بناسێنم و بۆی دەرخەم کە چەند هەلەیە . تاوانێکی تری ئەو کەسە ، بە چەواشەی نەتەوایەتیش ، شەرواڵی کردوە بە ئاڵای کوردستان و مەلامستەفاو مامجەلال قازی محەممەد و دنیاو قیامەتی تێکەل کردوە و تەکفیری شەرواڵیشی بۆ دروست کردوین ، خۆ منیش شەرواڵم هەبوەو ئیستاش رانکوچۆغەم هەیە . سەرزەنشت و جنێو بە شەرواڵ لەپی زیاتر وەک نارەازیی و سەرزەنشتێکی مەجازیەو من هیچ نایبەمە سەرخۆم . وشەکان لە رەوتی رستەو باسدا ، مانای جیاواز لەخۆ دەگرن . کە بەیەکێک دەوترێ پارەپەرست مانای ئەوە نیە ، دەفتەرێک دۆلاری داناوەو دەلێ ئەوە خودایەو نویژی بەرامبەر دەکات .\nدوای ئەوەش نمایشی ڤیدیوی سێکسی هەلەبێت یان نا ، لە دنیای ئێستادا ، و لە وڵاتە نائیسلامیەکان ، زۆر ئاساییەو رەفتارێکی شەخسیە ، تۆش و منیش دەتوانین سەیری نەکەین ، یەک خانم وابکات یان نا چی لەو واقیعە دەگۆرێت ، ئینتەرنێت پرە لە ملیونەها ، رەنگە سەدان هەزار عەربی موسولمان هەبن وابکەن . ژنە کوردێک وابکات یان نا ، زەمین و ئاسمان دەروخێت ؟\nیان ئەو ژنە ، هاورەگەزباز بێت یان نا ، ئەوە ، لەزۆربەی وڵاتانی ئازادی دنیا ، ئاشکرا و یاساییە و کەنیسەش قبوڵی کردوە . کەس ئیجبار نەکراوە وابێت ، بەڵام وەک ئیختیاری مرۆڤ بەشێکە لە ئازادیە گشتیەکان . رەخنەو جنیویش بە ئەخلاقی کۆمەلگە ، بە هەمان شیوە بەشێکە لە ئازادیە گشتیەکان ، ئەگەر کەس بەزۆر هەوڵی سەپاندنی نەدات .\nهیوادارم خویندەواران بەو رەشەبا ، بێ ویژدانی و بێ مانایە فریو نەخۆن . کۆمەلگەی کوتدستانی هەرێم قەیران و گرفت و مەترسی کوشەندەی رووبەروو بۆتەوە . دوژمنی تورکی فاشستی میللەتەکەمانی وەک قۆندەرە لە پێ کردوە و کۆیلەی کردوە . ئەخلاق ناوگەڵ و ناو دەرپێ نیە ، ئەخلاق تێکۆشانە لە پێناوی ئازادیدا . هەر تەنیا ئەوەیە مەردایەتی . هەر وەک شیعرە بەنرخەکەی مامۆستای کوردایەتی . مامۆستا برایم ئەحمەد ( یادی بەخێر ) . کە ووتویەتی :\nگوڵی سەربەستی ، گوڵی سەربەستی\nمەردە ئەو گەلەی بگاتە دەستی .\nلەگەل رێزی براتان : بەکرحسەین .


مانگی سووری عێراقی ده‌ڵێت 25 هه‌زار په‌نابه‌ری عێراقی له سوریاوه ده‌گه‌ڕێنه‌وه\nگروپـێـكی فریاگوزاری و مرۆیی عێراقی ده‌ڵێت له ناوه‌ڕاستی مانگی نۆوه پـتر له 25 هه‌زار هاوڵاتی عێراقی ئه‌وانه‌ی به‌ره‌و سوریا هه‌ڵـهاتبوون گه‌ڕاونه‌ته‌وه عێراق.\nله‌و باره‌یه‌وه ڕێـكخرای مانگی سووری عێراقی له‌و ڕاپـۆرته‌ی كه ڕۆژی سێشه‌ممه بڵاویـكرده‌وه ده‌ڵێت به‌هۆی چاكبوونی باری ئاسایشی له عێراقدا هه‌ر بۆیه په‌نابه‌رانی عێراقی له سوریاوه ده‌گه‌ڕێنه‌وه وڵات.\nهاوكات ڕاپـۆرته‌كه‌ی مانگی سوور ده‌شڵێت له نێوان 25 تا 28 هه‌زار په‌نابه‌ری عێراقی له ماوه‌ی مانگی 9 و 10 ی ڕابردوودا له سوریاوه گه‌ڕاونه‌ته‌وه بۆ عێراق. هاوكات لـێـشـاوی گه‌ڕانه‌وه‌ی په‌نابه‌رانی عێراقی له مانگی 11 دا خاوبۆته‌وه.\nحكومه‌تی عێراقیش ده‌ڵێت له ماوه‌ی ئه‌م مانگانه‌ی دوایـیدا نزیكه‌ی 60 هه‌زار په‌نابه‌ر له سوریا و ئوردنه‌وه گه‌ڕاونه‌ته‌وه.\nڕاپـۆرته‌كه‌ی مانگی سوور ده‌شڵێت هه‌ندێـك له‌و په‌نابه‌رانه‌ی گه‌ڕاونه‌ته‌وه ماڵه‌كانیان داگیركراوه، ئه‌وه‌ش ناچاریان ده‌كات بچنه پاڵ ئه‌وانه‌ی له ناو وڵاته‌كه‌دا ئاواره‌بوون. ڕێـكخراوه‌كه ده‌ڵێت ئه‌م زانیاریـیانه‌ی له ڕێی كۆمپانیاكانی گواسـتنه‌وه و فه‌رمانگه‌كانی حكومه‌تی عێراق كۆكردۆته‌وه.


سێ نهێنی به گه‌نجی مانه‌وه‌ی بیۆنسێ كه هیچکات بە مێشکتدا نایەت ئەنجامی بدەیت - تۆڕی میدیایی خەڵک\nسێ نهێنی به گه‌نجی مانه‌وه‌ی بیۆنسێ كه هیچکات بە مێشکتدا نایەت ئەنجامی بدەیت\nهونه‌رمه‌ندی ناوداری ئه‌مریكی بیۆنسێ ته‌مه‌نی 39 ساڵه، به‌ڵام ئه‌و هه‌تا ئێستاش وه‌ك خامێكی گه‌نج ده‌رده‌كه‌وێت، به‌ڵام بارێنت كه پسپۆڕی جوانكاریه‌كه‌ی بیۆنسێیه سێ نهێنی له باره‌ی ئه‌و به گه‌نجی مانه‌وه‌یه‌ی خانمه هونه‌رمه‌نده جیهانیه‌كه ئاشكرا كردووه كه ئه‌وانیش:\n-به‌كارهێنانی كرێمی چاو بۆ روخسار\n-كرێمی چاو پێكهاته‌ی زۆر وردی تێدایه كه ده‌توانێت پێكهاته‌كان به‌ته‌واوه‌تی بگه‌یه‌نێت به پێست، هه‌ر بۆیه بیۆنسێ ئه‌م ته‌نكنیكه به‌كار ده‌هێنێت.\n-به‌كارهێنانی كرێمی ڕوخسار بۆ جه‌سته\n-بۆ ڕێگری له چرچبونی پێستی جه‌سته، پسپۆڕی جوانكاریه‌كه‌ی بینۆسێ ئامۆژگاری كردووه كه كرێمی روخسار بدات له ته‌واوی جه‌سته‌ی، به‌تایبه‌تیش ئه‌و به‌شانه‌ی به‌ر تیشكی خۆر ده‌كه‌وێت.\n-خواردنه‌وه‌ی رێژه‌یه‌كی زۆر له شه‌ربه‌تی شێلم\n-شێلم به‌هۆی ئه‌وه‌ی رێژه‌یه‌كی زۆر ڤیتامین K تێدایه بۆ هێشتنه‌وه‌ی پێست به گه‌نجی زۆر گرنگه، هه‌ر بۆیه پێویسته له ناوه‌وه‌ی جه‌سته‌شه‌وه به خواردنه‌وه‌ی شه‌ربه‌تی شێلم هاوكاری به گه‌نجی مانه‌وه‌ت بكه‌یت.\nچەند خواردنێک کە نابێت جارێکی دیکە گەرمی بکەیتەوە\nئەو خەتانەی لە مەچەکتدایە چ نهێنیەکت بۆ ئاشکرا دەکات؟ ئەوەی خەتی چوارەمی هەبێت بۆ ئەم کارە باشترە


بەهەشت | ئایا ئەگەر پارشێو نەكەیت ڕۆژووەكەت دروستە وە ئایا گوناهبار نابیت؟\nمیوانی ئەمڕۆ: ٦١٤٧\nمیوانی هەفتە: ١٦١٥٣\nكۆی گشتی سەردان لە بەرواری ٢٠١٠/١٥/٥: ١٥٤٠٩٢٨٧\nپرسیاری ژمارە ٢٦٧: ئایا ئەگەر پارشێو نەكەیت ڕۆژووەكەت دروستە وە ئایا گوناهبار نابیت؟\nپێشەوا (الحافظ ابن حجر لە (فتح الباري) دا: (4 / 139) یەك دەنگى و كۆڕاى زانایان (واتە: الإجماع) دەهێنێتەوە لەسەر سوننەت بوونى پارشێو، سوننەتیش بە كردنى پاداشت دەدرێتەوە، و بە نەكردنى تاوانت ناگا، و كردەوەكەش بەتالڕ ناكاتەوە، بۆیە ئەگەر یەكێك پارشێو نەكات ڕۆژووەكەى درووستە، گوناهبار نابێت، بەڵام سەرەڕاى ئەوە فەرموودەیەكى زۆرى لە سەر هاتووە كە جەخت دەكەن لە سەر ئەوەى كە ڕۆژووان پارشێو بكات، لەوانە:\nپێغەمبەرى خوا (صلى الله علیه وسلم) دەفەرمووێ: مَنْ أرَادَ أن يَصُومَ فَلْيَتَسَحَّر بِشَىءٍ (رواه ابن أبي شيبة: (3 / 8)، وأحمد: (3 / 367)، وأبو يعلى: (3 / 438)، والبزار: (1 / 465) من طريق شريك عن عبدالله بن محمد بن عقيل عن جابر. وشريك ضعيف. لكن له شاهداً مرسلاً عن سعيد بن منصور في (سننه) بلفظ: تسرحوا ولو بلقمة. كما قال الحافظ في (الفتح): (4 / 140)، وله شاهد آخر، وهو الآتي بعد ثلاثة أحاديث).واتە: ئەو كەسەى كە ئەیەوێت بە ڕۆژوو بێت، با بە شتێك پارشێو بكات.\nوە دەفەرمووێ: تَسَحَّروا فَإنَّ في السُّحوڕ بَرَكَة (أخرجه البخاري: (4 / 120) رقم: (1923)، ومسلم رقم: (1095) عن أنس رضي الله عنه).\nواتە: پارشێو بكەن چونكە پارشێو بەرەكەتى تێدایە.\nهەروەها فەرموویەتى: فَصْلُ مَا بَيْنَ صِيَامِنَا وصِيَامِ أهلِ الكتِابِ أكْلَةُ السّحڕ (أخرجه مسلم رقم: (1096)).\nوە ئەوەشى قەدەغە كردووە كە موسوڵمان وازى لێ بێنێت و دەفەرمووێ:\nالسُّحورُ أكلَةُ بَركَةٍ، فلا تَدَعُوهُ، وَلَو أن يَجْرَعَ أحَدُكُم جُرْعَةً مِن مَاءٍ، فَإنَّ اللهَ ـ عز وجل ـ ومَلائِكَتَهُ يُصلونَ عَلَى المُتَسَحَِرينَ (أخرجه ابن أبي شيبة: (3 / 8)، و أحمد: (3 / 12) و (3 / 44) من ثلاثة طرق عن أبي سعيد الخدري، و يشد بعضها بعضا).\nواتە: واتە: پارشێو كردن خواردنێكى بە بەرەكەتە، نەكەن لە دەستى بدەن، ئەگەر بە خواردنەوەى قومێك ئاویش بۆ بێ، چونكە خواى پەروەردگار و فریشتەكانى ێەڵاوات دەدەن لەسەر ئەو كەسانەى پارشێو دەكەن. بۆیە پێویستە هیچ موسوڵمانێك ئەم پاداشتە گەورەیەى خواى بەڕەحم و میهرەبان لە دەست نەدات.\nوە دەفەرمووێ:: تَسَحَّرُوا وَلَو بِجُرْعَةٍ مِنْ مَاءٍ (أخرجه أبو يعلى رقم: (3340) عن أنس، وفيه ضعف. ويشهد له حديث عبدالله بن عمرو عند ابن حبان رقم: (884)، وفيه عنعنة قتادة، فالحديث حسن).\nواتە: پارشێو بكەن ئەگەر بە قومێك ئاویش بێت.\nلەگەڵ ئەوەشدا نابێت موسڵمان لە بەر ئەوەى تاوانى ناگات یان ڕۆژووەكەى بەتاڵ ناكاتەوە وازى لێ بهێنێت ئەوەش لە بەر هەموو ئەو چاكەكانەى كە لە پارشێودا هەن كە ئەمەى خوارەوە بڕێكێتى:\nأ/ پارشێو كردن بەرەكەتى تیایە:\nلە (سلمان) ەوە رضي الله عنه دەگێڕنەوە فەرموویەتى: پێغەمبەر (صلى الله علیه وسلم) فەرمووى: البَّرَكَةُ في ثَلاثَةٍ: الجَمَاعَة، والثَّريْد، والسُّحُور (أخرجه الطبراني في (الكبير) رقم: (6127)، وأبو نعيم في (ذكر أخبار أصفهان): (1/57) عن سلمان الفارسي. قال الهيثمي في (المجتمع): (3/151): (وفيه أبو عبدالله البصري، قال الذهبي: لا يعرف، وبقية رجاله ثقات). وله شاهد عن أبي هريرة: أخرجه الخطيب في (موضح أوهام الجمع والتفريق): (1 / 263)، وسنده حسن في الشواهد).\nواتە: بەرەكەت لە سێ شت دایە: جەماعەت، و تریت (نانەوڵە)، و پارشێو كردن.\nوە لە (أبو هریرە) وە رضي الله عنه دەگێڕنەوە فەرموویەتى: پێغەمبەر (ێلى الله علیه وسلم) فەرموویەتى: إِنَّ اللهَ جَعَلَ البَرَكَةَ في السُّحُوڕ والكَيْلِ (أخرجه الشيرازي في (الألقاب) ـ كما في (الجامع الصغير) رقم: (1715)، والخطيب في (الـموضح): (1 / 263) عن أبي هريرة بالسند السابق نفسه. وهو حسن في الشواهد، ويشهد له ما قبله، و بيض له المناوى في (فيض القدير): (2 / 223) فكأنه لم يقف على سنده !).واتە: خواى پەروەردگار بەرەكەتى خستووەتە پارشێو و پێوانەكردنەوە.\nوە لە (عبد الله)ى كوڕى (الحرث)ەوە دەگێڕنەوە لە پیاوێك لە هاوەڵانى پێغەمبەرەوە (صلى الله علیه وسلم) فەرمووى: خەریكى پارشێو كردن بووم پێغەمبەر (صلى الله علیه وسلم) هاتە ژوورەوە و پێى فەرمووم: إنَّها بَرَكَةٌ أعْطَاكُم اللهُ إيَّاهَا فَلا تَدَعُوه (أخرجه النسائي: (4 / 145)، و أحمد: (5 / 270)، وسنده صحيح).واتە: ئەم پارشێوە بەرەكەتە خوا پێى بەخشیون، نەكەن لە دەستى بدەن.\nبەرەكەتى پاشێوكردنیش ئاشكرایە، چونكە شوێن كەوتنى سوننەتە، بە هێزكەریشە بۆ بە ڕۆژوو بوون لەبەر سووكى ڕۆژووەكە لەسەر ڕۆژووان، هەروەها ئەنجام دانى پێچەوانەى كارى ئوممەتە خاوەن پەڕتوكەكانە (أهل الكتاب) ە، چونكە ئەوان پارشێو ناكەن، بۆیە ئەبینین پێغەمبەرى ڕەحمەت (صلى الله علیه وسلم) ناوى لێ ناوە: (الغذاء المبارك) واتە: خواردنى بە پیت و بەرەكەت، هەروەكو لە فەرموودەى (العرباض)ى كوڕى (سارية) ەو (أبی الرداء) ەوە رضي الله عنه هاتووە كە پێغەمبەرى خوا (صلى الله علیه وسلم) فەرموویەتى: هَلُمَّ إلى الغِذَاءِ المُبَارَك: يَعْني السُّحُور (أما حديث العرباض: فاخرجه أحمد: (4 / 126)، و أبو داود: (2 / 303)، والنسائي: (4 / 145) من طريق : يونس بن سيف عن الحارث بن زياد عن أبي رَهْم عن العرباض. وفيه الحارث، وهو مجهول. وأما حديث أبي الدرداء: فرواه ابن حبان رقم: (223 ـ موارد الظمئان) من حديث المقدام بن معديكرب، رواه أحمد: (4 / 133)، و النسائي: (4 / 146). و سنده صحيح، إن سلم من بقية، فإنه صرح بالتحديث عن شيخه ! لكن هل ذلك كاف أم ؟ لا بد من التصريح بالتحديث في كافة طبقات السند، فهو من مدلسي التسوية ؟! فالحديث صحيح).\nواتە: وەرن بۆ خواردنى بە پیت و بەرەكەت، واتە: پارشێو.\nب / خواى پەروەردگار و فریشتەكانى صەڵاوات دەدەن لەسەر ئەو كەسانەى پاشێو دەكەن:\nلەوانەیە گەورەترین بەرەكەتى پارشێو ئەوە بێ كە ڕۆژووانان لێ خۆشبوونى خواى پایە بەرز و پاك و بێگەرد دەیانگرێتەوە و ڕەحمەتى خۆى بە سەردا ڕشتوون، وە هەروەها فریشتەكانى ئەو خوا میهرەبان و بەڕەحمە دەپاڕێنەوە و داواى لێ خۆشبوونیان بۆ دەكەن، بۆ ئەوەى لە كۆمەڵی ڕزگار بووانى خوا بژمێررێن لە مانگى ڕەمەزانى پیرۆزدا.\nلە (أبو سعید الخدری)ەوە رضي الله عنه دەگێڕێتەوە فەرموویەتى: پێغەمبەر (صلى الله علیه وسلم) فەرموویەتى: السُّحُورُ أكْلَةٌ بَرَكَة، فَلا تَدْعُوهُ، وَلَو أنْ يَجْرَعَ أحَدُكُم جُرْعَةً مِنْ مَاءٍ، فَإنَّ اللهَ، وَمَلائِكَتَهُ يُصَلُّونَ عَلى المُتَسَحِّرينَ (أخرجه ابن أبي شيبة: (3 / 8)، و أحمد: (3 / 12) و (3 / 44) من ثلاثة طرق عن أبي سعيد الخدري، و يشد بعضها بعضا)\nواتە: پارشێو كردن خواردنێكى بە بەرەكەتە، نەكەن لە دەستى بدەن، ئەگەر بە خواردنەوەى قومێك ئاویش بۆ بێ، چونكە خواى پەروەردگار و فریشتەكانى صەڵاوات دەدەن لەسەر ئەو كەسانەى پارشێو دەكەن.\nوە بۆ زانینى زیاتر سەبارەت بە ئەحكامەكانى پارشێو لە ڕۆژوودا، و چۆنێتى ڕۆژووى پێغەمبەر (صلى الله علیه وسلم) لە ڕمەزاندا، ئەم كتێبە بخوێنەوە (چۆنێتى ڕۆژووى پێغەمبەر (صلى الله علیه وسلم) لە ڕمەزاندا).


Курдипедиа - 13-08-2017\n📅 13-08-2017 ℹ | Группа: Даты и события | Язык статьи: 🏳 کوردیی ناوەڕاست\nسلێمانی، بۆ کەیسی تیرۆرکردنی کەمال پێنجوێنی گردبوونەوەیەک ڕێکخرا\n- لیژنەی پاراستنی ڕاستییەکانی کەیسی شەهید کەمال پێنجوێنیکەمال پێنجوێنی، لەبەردەم نووسینگەی سلێمانیسلێمانی پەرلەمانی هەرێمی کوردستان، گردبوونەوەیەکیان ساز کرد و یاداشتێکیان بۆ ڕای گشتی خوێندەوە.\n- نوێنەری حکومەتی هەرێم لە ئێران نازم دەباغنازم دەباغ ئاشکرایدەکات، بەم نزیکانە شاندێکی هەرێمی کوردستان سەردانی کۆماری ئیسلامی ئێران دەکات و دەشڵێت، چاوەڕێ ناکرێت ئه و وڵاتە پاڵپشتی ریفراندۆمریفراندۆم بکات یا نەرمی بنوێنێت.\n- بەهۆی تەقاندنەوەی هەردوو هێڵی گواستنەوەی کارەبای (مەنسوڕییە - دیالە) و (دیالە - کەرکوککەرکوک) ویستگەکانی بەرهەمهێنانی کارەبا لە کەرکوک و دیالە لەکارکەوتوون و بەتەواویش کارەبای نیشتیمانی هەردوو پارێزگاکە لەگەڵ نەینەوا کوژاوەتەوە.\n- لە یەکەمین ساڵیادی شەهیدکردنی وەدات حسێنوەدات حسێندا چەند چالاکیەک لە دهۆکدهۆک و سلێمانی بەڕێوە دەچێت.\n- پەیرەوانوانی ئایینی زەردەشت، لە ئەشکەوتی قزقاپانقزقاپان لە سلێمانی بە مەشخەڵەکانی دەستیانەوە کۆدەبنەوە و جەژنی نوێکردنەوەی پەیمانی خۆشەویستی و پێکەوەژیان دەگێڕن.\n- لە سنووری داقووقداقووق، داعش هێرشی کردەوە سەر سەنگەرەکانی پێشمەرگە، فەرماندەیەکی پێشمەرگەش دەڵێ: دوای کاژێرێک شەڕکردن، هێرشەکەیان تێکشکێنرا. بەپێی سەرچاوەکان پێشمەرگەیەک برینداربووە.\n- ئاسایشی ئیدارەی راپەڕینراپەڕین دەستگیرکردنی دوو کەسی بە 26 کیلۆ ماددەی هۆشبەرەوە راگەیاند.\n- بەڕێوەبەرایەتی ئاسایشی شاری وان-ی باکوری کوردستان، ئۆپەراسیۆنێکی فراوانیان بۆ دەستیگرکردنی ژمارەیەک هاوڵاتی شارەکە ئەنجامدا، کە تۆمەتبارن بەئەندامبوون لە پەکەکەپەکەکە و کەجەکەکەجەکە.\n- دوانیوەڕۆی ئەمڕۆ هێزێکی چەکدار بە جلی مەدەنییەوە هەڵدەکوتنە سەرماڵ و شوێنی کاری، شیروان شیروانیشیروان شیروانی، ئەندامی ئەنجومەنی جوڵانەوەی نەخێر لە ئێستادا.\n#کەمال پێنجوێنی | #سلێمانی | #نازم دەباغ | #ریفراندۆم | #کەرکوک | #وەدات حسێن | #دهۆک | #وان | #قزقاپان | #داقووق | #راپەڕین | #پەکەکە | #کەجەکە | #شیروان شیروانی |\n 📡 | 🏳 کوردیی ناوەڕاست | ماڵپەڕی رۆژنیوز - 13-08-2017\n 📡 | 🏳 کوردیی ناوەڕاست | ماڵپەڕی دواڕۆژ - 13-08-2017\n 📡 | 🏳 کوردیی ناوەڕاست | ماڵپەڕی رووداو - 13-08-2017\n 📡 | 🏳 کوردیی ناوەڕاست | ماڵپەڕی خەندان - 13-08-2017\n 📡 | 🏳 کوردیی ناوەڕاست | ماڵپەڕی ئێن ئاڕ تی - 13-08-2017\n1. 👁 تەها جومعە کەریم\n2. 👁 دالیە سمۆ خەڵەف\n5. 👁 فەرەیدون مستەفا\n1. 👁 پشکی هەرێم بۆ حەج زیادکرا\n2. 👁 شاهۆ دیسان ئاگری\n1. 👁 ابراهيم احمد علوش (تيريج قامشلو)\n2. 👁 اسحاق تكنال (مظلوم جكدار)\n3. 👁 جانور كايا (سارة نودا)\n4. 👁 سمير محمد الحسن (شفان قامشلو)\n5. 👁 علي عبدو (دلبرين باز)\n6. 👁 عمار عزو (أكر قامشلو)\n7. 👁 محمد احمد خلف (دجوار تنورية)\n2. 👁 بانکێکی هەرێم پێدانی قەرزی بچوکی بە هاووڵاتیان راگەیاند\n3. 👁 خەڵکی رۆژئاوای کوردستان بەجۆشەوە روو لە هاوینەهەوارەکان دەکەن\n4. 👁 دوای دوو ساڵ لە کۆنترۆڵکردنەوەی هێشتا سنونێ کێشەی کارەبای هەیە\n5. 👁 زەوی 25 گوند تاپۆ دەکرێن و دەبنە گەڕەکێک لە سلێمانی\n6. 👁 گرانبوونی نرخی بەنزین نیگەرانی لێدەکەوێتەوە\n7. 👁 لە کەرکوک دیاردەی دزینی ئۆتۆمبێل سەرهەڵدەداتەوە\n8. 👁 هۆشداری لە وشکبوونی کێڵگەیەکی نەوت دەدرێت\n9. 👁 هەشت ملیۆن دۆلاری بازرگانانی کورد لە تورکیا دەدزرێ\n1. 👁 لە شارەدێی بازیان کچێکی ئێزدی ڕفێنرا\n➕ Добавил (Seryas Ehmed) на Aug 13 2017 11:51AM\n👌 Эта статья была рассмотрена и выпущена (Hawrê Baxewan) на Aug 13 2017 2:16PM\n✍ Этот пункт недавно дополнено (Hawrê Baxewan) на: Aug 13 2017 3:01PM\n👁 Этот пункт был просмотрен раз 11,558\n📷 Фото файл 1.0.1 70 KB Aug 13 2017 2:18PM Hawrê Baxewan


خامنەیی دیسان هەڕەشە لە ئیسرائیل دەکات | ROJnews\nهەینی, 22 ماي 2020 - 13:15\nلەگەڵ ئەوەی هەڕەشەکەی پێشتری خامنەیی ڕووبەڕووی ڕەخنەی نێودەوڵەتی بوەوە، بەڵام جارێکی دیکە خامنەیی هەڕەشەکانی دژی ئیسرائیل دووبارە کردەوە.\nلە ڕۆژانی ڕابردوو، خامنەیی جارێکی دیکە لەڕێگەی تویتێکەوە هەڕەشەی لەئیسرائیل کرد و ڕایگەیاند: "لەناوبردنی ئیسرائیل، بە واتای لەناوبردنی خەڵکی جولەکە نییە، لەناوبردنی ئیسرائیل، واتای ئەمەیە کە موسڵمان، مەسیحی و جولەکەکانی فەڵەستین، خۆیان دەوڵەتی خۆیان هەڵبژێرن و بیانییەکان و خۆێڕییەکی وەک ناتانیاهۆ وەدەربنێن، ئەمە واتای لەناوبردنی ئیسرائیلە و بێگومان مسۆگەر دەبێت".\nئەم تویتەی خامنەیی ڕەخنەی نیودەوڵەتیی بەدوای خۆیدا هێنا و لەو چوارچێوەیەدا جۆزف بۆرێڵ، بەرپرسی سیاسەتی دەرەوەی یەکێتی ئەوروپا، ڕایگەیاند: "بە توندترین شێوە، بانگەوازییەکەی عەلی خامنەیی بۆ ڕووبەڕووبوونەوەی ئیسرائیل شەرمەزار دەکەم، ئەمە هەڕەشەیەکە لە ئاسایشی نێودەوڵەتی، ئاسایشی ئیسرائیل گرنگییەکی تایبەتی هەیە و یەکێتی ئەوروپا لەپاڵ ئیسرائیل وەستاوە".


چیرۆكی پەیوەندییەكانی ترامپ لەگەڵ چەند ژنێك لەمیدیاكان شاردراونەتەوە\nلێكۆڵەرە فیدراڵی ئەمەریكییەكان ئەوەیان ئاشكراكردووە كۆمپانیای (دایك)، كە رۆژنامەی "ناشیۆنال ئینكوایر" بڵاودەكاتەوە، دەستێوەردانی كردووە، بۆ ئەوەی چیرۆكێكی رۆژنامەنووسی پەخش نەكرێت لەپێناو هاوكاریكردنی سەرۆكی ئەمەریكا دۆناڵد ترامپ بۆ سەركەوتنی لەهەڵبژاردنی سەرۆكایەتی ساڵی 2016.\nلێكۆلەرەكان ئەوەشیان ئاشكراكردووە، بریاریانداوە بەدواداچوون بۆ كۆمپانیاكە نەكەن لەپاش ئەوەی دانی بەپێدانی 150 هەزار دۆلار ناوە بۆ كڕینی مافێكی تایبەت بەبڵاوكردنەوەی نمایشكارێك "كارین ماك دۆغاڵ" دەربارەی ئەگەری هەوبوونی پەیوەندی لەگەڵ ترامپ.\nهەروەها ئاژانسی "ئەسۆشیتد پرێس" روونیكردووەتەوە، قسەكانی كۆمپانیاكە بۆ لێكۆلەرەوان ئاماژە بۆ ئەوە دەكات خاوەنەكەی "دیڤید بیكر" لە ساڵی 2015 خستنەرووی بۆ كڕینی مافی تایبەت بۆ چیرۆكە نێگەتیڤەكانی بۆ ترامپ كردووە بەتایبەتی ئەوانەی پەیوەندییان بەژنەكانەوە هەیە، لە پێناو شاردنەوەی و رێگرتن لەدەزگاكانی راگەیاندن لەبڵاوكردنەوەی .\nپێش ئەوەش ئاژانسی "بلومبرگ" باسی ئەوەی كردبوو، كە نووسینگەی (ئیف بی ئای) لێكۆڵینەوەی لەو تۆماتانەی "جیف بیزوس" خاوەنی كۆمپانیای ئامەزۆن و رۆژنامەی "وانشتۆن پۆست" كردووە، بەهۆی ئەوەی رووبەرووی پارە بەزۆر لێوەرگرتن بوونەتەوە لەلایەن "ناشیوناڵ ئینكوایر"ی نزیك لە ترامپ و سعودیە.\nهەروەها "جیف بیزورس" ئاماژەی بەوەدا بوو رەنگە پەیوەندی هەبێت لە نێوان ئەو بەزۆر پارە لێوەرگرتنەو ئەو خستنەروەی "واشنتۆن پۆست" بۆ كێشەی رۆژنامەنووس جەمال خاشقچی، كە لە 2ی تشرینی یەكەمی رابردو لە قونسوڵخانەی ولاتەكەی لە ئەستەمبول تیرۆركرا.\nهاوكات رۆژنامەی ۆوڵ ستریت جۆرنال"ی ئەمریكی بڵاویكردەوە، چەند كەسێكی سعودی گفوگۆیان دەربارەی وەبەرهێنان كردووە لەگۆڤاری "ناشیونال ئیكوایر".


ئاژانسی ده نگو باسی کوردستان: مەسعوود بارزانی: هەڵوێستەکانت بگۆڕە، مەبە کرمی داری خۆت.\nنەورۆز تیڤی - ناوەندی هەواڵەکان.\nله لایه‌ن ئاژانسی ده نگو باسی کوردستان ajansknews kl. ۱/۰۹/۱۳۹۵ ۰۶:۱۶:۰۰ قبل‌ازظهر


ئەدیبێکی ناوداری کورد کۆچی دوایی کرد\n18:04 - 5 جۆزەردان 2718\nکوردستان میدیا: دوکتور "محەممەدساڵح ئیبراهیمی" یەکێک لە ئەدیبانی ناوداری کورد لە کوردستانی ڕۆژهەڵات، لە یەکێک لە نەخۆشخانەکانی شاری تاران پێتەختی ئێران، بۆ هەمیشە ماڵاوایی لە دنیای قەڵەم کرد.\nبەپێی هەواڵی گەیشتوو بە ماڵپەڕی کوردستان میدیا، دوکتور "محەممەدساڵح ئیبراهیمی" ناسراو بە "شەپۆل"؛ وەڕگێر، لێکۆڵەر، ڕۆژنامەوان و مامۆستای زانکۆ ساڵی ١٣١٢ی هەتاوی لە بنەماڵەیەکی زانا و نیشتمانپەروەر لە شاری مەهاباد چاوی بە دنیا هەڵێنا.\nمامۆستا شەپۆل ساڵی ١٣٤٣ی هەتاوی، هاوکاری لەگەڵ ڕادیۆ کوردی تاران دەست پێ کرد و چەندین وتار و نوسراوەی لە بابەت کلتور و زمانی کوردی پێشکەشی کۆمەڵگەی کوردی کرد و هەتا ساڵی ١٣٩١ی هەتاوی لە ڕادیۆ کوردی تاران بەردەوام بوو.\nمامۆستا شەپۆل وەک ئاواتێک بۆ دەرخستنی گۆڤارێک بە زمانی زگماک توانی دوای هەوراز و نەشێوێکی زۆر گۆڤاری "گرشەی کوردستان" دابمەزرێنێ و لە ٩ مانگدا ٩ ژمارەی ئەم گۆڤارەی چاپ و بڵاو کردەوە.\nمامۆستا شەپۆل ٣٥ بەرهەمی لە چاپ دراوی هەیە کە هەر یەک لەم بەرهەمانە گەنجینەیەکی تایبەتن بۆ زمان و وێژەی کوردی.\nژمارەیەک لە بەرهەمەکانی مامۆستا شەپۆل بریتیین له: "وەڕگێرانی قورئانی پیرۆز بە زمانی کوردی، ڕاپەڕینی ژەنڕاڵ مستەفا بارزانی ڕابەری کەبیری کورد، گەنجینەی فەرهەنگ و زانست، زانایانی کورد، کۆبانی، باوی کۆمەڵایەتی و ژنانی کورد لە مێژوودا".\nمامۆستا شەپۆل ڕۆژی ٥ی جۆزەردانی ١٣٩٧ی هه‌تاوی دوای ماوەیه‌کی کورت ململانێ لەگه‌ڵ نه‌خۆشی له تاران کۆچی دوایی کرد و بڕیار وایه له شاری مەهاباد زێدی خۆی به خاک بسپێردرێ.


← کۆنگره‌ی نه‌ته‌وه‌ی کورد داوا له کوردانی ئه‌مه‌ریکا ده‌کات فۆرمی سه‌رژمێری ٢٠١٠ پـڕبکه‌نه‌وه\nPosted on May 10, 2010, in Kurdish, Video/ Audio. Bookmark the permalink.\tLeave a comment.


هواوەی مۆبایلی چەماوەی Mate Xـی بە نرخی 2,600 دۆلارەوە ڕاگەیاند – کەی ئای تی ئێن\nهەواڵ 24, شوبات 2019\nهواوەی مۆبایلی چەماوەی Mate Xـی بە نرخی 2,600 دۆلارەوە ڕاگەیاند\nمۆبایلە چەماوەکەی سامسۆنگ هێندە نییە ڕاگەیەنراوە، کەچی ئەوەتا ئێستا مۆبایلی چەماوەی هواوەی Mate Xـیشمان هەیە! کە ئەمڕۆ ئێوارە هواوەی لە کۆنگرەی MWC 2019 نمایشی کرد. ئەمەیان تەنکترە و گەورەترە و ڕێکترە.\nمەیت X ڕوونمایەکی 8 ئینچی ئۆلێدی هەیە بە ڕوونی 2480×2200. بە قەبارەی چەماندنەوەوە ئەستورەیەکەی 11 میلیمەترە. لەسەر تەکنەلۆژیای ئینتەرنێتی 5G بنچینەکراوە و پاترییەکەی 4,500 میللی ئەمپێرە لە کاتژمێرێکدا. جگە لەوەی لەسەر دواین پڕۆسێسەری کیرین 980 کار دەکات.\nڕوونماکەی چەند ئەرکێک ئەنجام دەدات، یەکەمیان مۆبایلەکە چەماوەتەوە 2 ڕوونمات دەبێت بە پێچەوانەی Samsong Fold. بە ڕووەکەی دیکە دەتوانیت چەندین کار بکەیت وەک گرتنی سێڵفی بە کامێرای دواوە.\nهواوەی مەیت X دەسکێکی هەیە یارمەتیدەرە بۆ لەشێکی ڕێکتر و گرتنی ئامێرەکە بە شێوەیەکی باشتر لە کاتی چەماندنەوەدا.\nهواوەی هیچ زانیارییەکی لەسەر کامێرای ئەم مۆبایلە نوێیە ئاشکرا نەکردوە، بەڵام وەک دیارە سیستەمی کامێراکەی لای چەپیەوە جێگیرکراوە.\nکاتی بەردەستکردن و نرخی Mate X\nهێشتا کاتی بەردەستکردنی مەیت X دیار نییە، بەڵام دەزانین کە ئەگەر بەردەست بێت، بە نرخی 2,600 دۆلار بەردەست دەبێت بە ڕامی 8 گێگابایت و فراوانی بیرگەی 512 گێگابایت.\nتاگەکان مۆبایل مۆبایلی چەماوە هواوەی


سوپای عیراق و مێژووی دروستبوونی – تۆڕی میدیایی خەڵک\nسوپای عیراق و مێژووی دروستبوونی\n2019/01/05 - 9:58 PM\nرۆژی 6ی كانوونی دووەم ساڵیادی دروستبوونی سوپای عیراقە، ئەمساڵ سوپای عێراق 98 ساڵ بەسەر دروستبوونیدا تێپەڕدەبێت ، ئەو سوپایە لە سەرەتای دروستبوونیەوە چەندین جار هەڵوەشاوەتەوە و بونیادنراوەتەوە، لە ئێستاشدا هێزە چەكدارەكانی عیراق كە سوپای كۆماری عیراقی فیدراڵە، لەچەند هێزێك پێكدێت كە بریتین لە هێزە وشكانییەكان، هێزە دەریاییەكان، هێزە ئاسمانییەكان لەگەڵ هێزەكانی پاسەوانی هەرێمی كوردستان (پێشمەرگە).\nمێژوی دامەزراندنی سوپای عیراق دەگەڕێتەوە بۆ شەشی كانونی دووەمی ساڵی 1921 ، یەكەمین یەكەی سوپای عیراق لەسەردەمی ئینتیدابی بریتانی بەناوی موسا كازم لە بەغداد پێكهێنرا، دواتر لەساڵی 1931 هێزی ئاسمانیی عیراق پێكهێنرا لەساڵی 1937 دا هێزە دەریاییەكان پێكهێنرا.\nلەكۆتاییەكانی جەنگی نێوان عیراق و ئێراندا، ژمارەی سەربازانی سوپای عیراق گەیشتە لوتكە‌و بوو بە یەك ملیۆن سەرباز، ساڵی 2003 دوای هێرشی هێزەكانی ئەمریكا و هاوپەیمانان بۆسەر عیراق، پۆل بریمەر حاكمی مەدەنی ئەمریكا لە عیراق بەبڕیارێك سوپای عیراقی هەڵوەشاندەوە و سەرلەنوێ دەستكرا بەبنیادنانەوەی ئەو سوپایە.\nچۆنیەتی دامەزراندنی سوپا:\nدوای شۆڕشی ساڵی 1920، یەكەمین حكومەت لە عیراق پێكهێنرا، ئەو حكومەتە بە دروستكردنی فەوجێك بەناوی فەوجی (موسا كازم) لەمانگی كانونی دووەمی ساڵی 1921دەستیكرد بە بونیادنانی بنەماكانی سوپای عیراق، فەوجی موسا كازم لەو ئەفسەرانە پێكدەهات كە پێشتر لەگەڵ سوپای عوسمانییەكاندا لەناوچەی كازمییە لە بەغداد كاریان كردبوو.\nدواتر وەزارەتی بەرگری عیراق بەسەرۆكایەتی فەریق جەعفەر عەسكەری پێكهات، سوپا لەو كاتەدا پشتی بە خەڵكانی خۆبەخش دەبەست، فیرقەی یەكی پیادە لە دیوانیە و فیرقەی دوو لە كەركوك پێكهێنرا.\nساڵی 1931، عیراق سەربەخۆیی لە بەریتانیا وەرگرتەوە و هەر لەو ساڵەدا هێزە ئاسمانی پێكهێنرا‌و دوای چەند ساڵێكیش هێزە دەریاییەكان بەژمارەیەك بەلەمەوە دروستكرا.\nساڵی ،1936 سوپای عیراق بەشداری لەیەكەمین كودەتای سەربازیدا كرد بەسەرۆكایەتی فەرماندەی فیرقەی دوو فەریق بەكر سدقی، حكومەتێكی نوێ بەسەرۆكایەتی حیكمەت سلێمان پێكهێنرا، مانگی ئایاری ساڵی 1941 سوپای عیراق چوە جەنگێكەوە لەگەڵ سوپای بەریتانیا، بەر لەو جەنگی بەریتانیا سوپای عیراق لە چوار فیرقەی پیادە پێكدەهات هەر فیرقەیەكیش سێ لیوای لەخۆدەگرت، فیرقەی یەكەم و سێیەم لەبەغداد جێگیربوون، فیرقەی دوو لەشاری كەركوك و فیرقەی چواریش لە دیوانیە بوو.\nلەساڵی 1958دا، سوپای عیراق لەچوار فیرقەی پیادە پێكدەهات فیرقەی پیادەی یەك لە دیوانیە و فیرقەی دوو لە كەركوك و فیرقەی سێ لەدیالە و فرقەی چوار لە موسڵ بوون.\nلەهەمان ساڵدا، سوپای عێراق جارێكی دیكە بەشداری كودەتایەكی سەربازی كرد بەسەرۆكایەتی عەبدولكەریم قاسم (شۆڕشی 14 ی تەمووزی 1958)، ساڵی 1961 دوای سەربەخۆیی كوەیت عبدولكەریم قاسم هەڕەشەی كرد ئەو وڵاتە بخاتەسەر عیراق بەوهۆیەوە سوپای عیراق لەناوچە سنورییەكان لەگەڵ كوەیت كۆكرایەوە.\nساڵی 1963 سوپای عیراق جارێكی دیكە بەشداری كوتادەی سەربازی كرد و ئەمجارەشیان كۆتایی بەدەسەڵاتی عەبدولكەریم قاسم هێنا، ساڵی 1968 سوپای جارێكی دیكە كودەتای كرد و بەعسیەكان بەهۆی ئەو كودەتایەوە گەیشتنە لوتكەی دەسەڵات لە عیراقدا.\nدواتر سەدام حسێن كە بوو بە سەرۆكی وڵات هەوڵەكانی دەستپێكرد بۆ بونیادنانی سوپایەكی گەورە و بەهێز، لەماوەی ساڵانی جەنگی نێوان عیراق و ئێران ژمارەی سەربازانی سوپای عیراق بەشێوەیەكی گەورە زیادیكرد، ژمارەی سەربازانی سوپای عیراق لەو ساڵانەدا و بەدیاریكراویش ساڵی 1981 گەیشتە 200 هەزار سەرباز كە دابەشببوون بەسەر 12 فیرقە و سێ لیوای سەربەخۆدا، دواتر لەساڵی 1985 دا ژمارەی سەربازانی سوپای عیراق گەیشتە 500 هەزار سەرباز و 23 فیرقە و 9 لیوا.\nلەكاتی جەنگی دووەمی كەنداودا لەساڵی 1991 سوپای عیراق گەورەبوونێكی بەرچاوی بەخۆوە بینی و لەو ساڵانەدا ژمارەی سەربازانی سوپای عیراق گەیشتە یەك ملیۆن سەرباز كە دابەشكرابوون بەسەر 42 فیرقە و 20 لیوای تایبەتەوە سەرباری شەش فیرقەی گاردی كۆماریی.\nدوای رووخانی رژێمی پێشووی عیراق بە سەرۆكایەتی سەدام حسێن لەلایەن هێزەكانی ئەمریكا و هاوپەیمانانەوە لەساڵی 2003 دا حاكمی مەدەنی ئەمریكا لەعیراق، پۆڵ بریمەر، بە بڕیارێك پاشماوەكانی سوپای عیراقی هەڵوەشاندەوە و بڕیاردرا لەسەر پێكهێنانی سوپایەكی نوێ لە 17 فیرقە، هەر فیرقەیەكیش لەچوار لیوا پێكدێت لەگەڵ پێكهێنانی هێزە وشكانی و ئاسمانی و دەریاییەكان و هێزی گاردی نیشتمانی.\n6ی كانوونی دووەمپۆڵ بریمەرسەدام حسێنسوپای عیراق\nوەزیری دەرەوەی ئەمریكا وڵاتانی كەنداو و دەوروبەری بەسەردەكاتەوە\nكارتی نیشتمانی و رەگەزنامە و پێناسی باری شارستانی كاریان پێدەكرێت\n“ڕێكخستنەوەی كاری ڕاستەقینەی دەوێت”\nمحەمەد كەربولی بۆ (خەڵك) باس لە دامەزراوەی سەربازی عیراق دەكات


ئەم مۆبایلە بیرگەکەی ٣٢٠ گێگایە! – کەی ئای تی ئێن\nئەندرۆید 8, كانونی دووه‌م 2015\nلە درێژەی نمایشەکانی پێشانگای ساڵانە CES 2015، کۆمپانیایەک بەناوی Saygus مۆبایلێکی زیرەکی توانست بەرزی بەناوی V2 نمایشکرد. مۆبایلەکە شاشەکەی ٥ ئینجە و پرۆسێسەرەکەی جۆری سناپدراگۆنی چوارناوکییە بە خێرای ٢.٥ گێگاهێرتز. ڕامەکەی ٣ گێگایە و بیرگەی ناوخۆیی ٦٤ گێگایە و ئەوەیشی کە ئەم مۆبایلە جیادەکاتەوە ئەوەیە شوێنی کارتی ئێس دی هەیە كە تا ٢٥٦ گێگابایت پشتگیری دەکات و بەمەش بە کۆکردنەوەی لەگەڵ بیرگەی ناوخۆیی دەگاتە ٣٢٠گێگابایت و بەمەش بەکارهێنەر هەمان بیرگەی هەڵگرتنی پەڕگەی دەست دەکەوێت کەلەەسەر کۆمپیوتەرە ئاساییەکانی ماڵ و ئۆفیسەکانی هەیەتی و دەتوانێت چی فیلم و دۆکیومێنتەری و پەڕگەی پێویست هەیە بیخاتە سەر ئەو مۆبایلە پێشکەوتووە.\nجێگای ئاماژەیە ئەو مۆبایلە کامێرای پشتەوەی ٢١ مێگاپێکسڵە و فلاشێکی دوودانە ڕووناکی بۆدانراوە و کامێرای پێشەوەیشی ١٣ مێگاپێکسڵە و ئەمە جگە لەوەی پەنجەمۆری هەیە وتەکنەلۆژیای خێرا بارگاویکردنی تێدا فەراهەمکراوە. و سیتەمی ئەندرۆید کیت کات ٤.٤.٤ی لەسەرە.\nسەبارەت بە نرخی ئەو مۆبایلە کۆمپانیا هیچی نەدرکاند و بەڵکو جەختی لەوەکردەوە کە کێبەرکێ کۆمپانیاکانی تر دەکات لە نرخدا و هەروەها بڵاوکردنەوەیشی لەڕێگای کۆمپانیاکانی پەیوەندیی ئەمریکاوە دەبێت و لەسەرەتای بەهاری ئەمساڵ دەیخەنە بازاڕەکانەوە.\nتاگەکان سیستەمی کارگێری گووگڵ هۆشمەند


چه‌ند شوێنێكى قه‌ڵاى هه‌ولێر نۆژه‌نده‌كرێنه‌وه\nهەواڵ / کوردستانی :: 12/02/2019 :: 142 جار بینراوە\nئاستی ئاوی ژێر زه‌وی هه‌ولێر به‌شێوه‌یه‌كی "مه‌ترسیدار" دابه‌زیوه\nدزێکی مۆبایل دەستگیرکرا\nکۆگایەکی گەورەی دەرمانی ساختەی سێکسی دەستی بەسەرداگیرا\nرێكخراوى كلتورى جیهانى بۆ كۆمه‌كى شوێنه‌واره‌كان، بڕیاریدا به نۆژه‌نكردنه‌وه‌ى چه‌ند شوێن و خانوویه‌كى قه‌ڵاى هه‌ولێر.\nهه‌مزه حامد، به‌ڕێوه‌به‌رى راگه‌یاندنى پارێزگاى هه‌ولێر به دواڕۆژى راگه‌یاند: "له كۆبوونه‌وه‌ى نێوان نه‌وزاد هادى پارێزگاری هه‌ولێر و ئه‌لیساندرا پیرۆزتۆ نوێنه‌ری رێكخراوى كلتوری جیهانى بۆ كۆمه‌كى شوێنه‌واره‌كان، رێككه‌وتننامه‌یه‌ك واژۆكرا".\nله‌باره‌ى ناوه‌ڕۆكى رێككه‌وتنامه‌كه، هه‌مزه وتى: "بڕیاردرا له‌سه‌ر كۆمه‌كى ویلایه‌ته یه‌كگرتووه‌كانى ئه‌مریكا و باڵیۆزخانه‌ى ئه‌مریكا له عێراق و له‌ڕێگه‌ى رێكخراوه‌كه‌وه، چه‌ند شوێنێكى سه‌ر قه‌ڵاى هه‌ولێر، وه‌ك گه‌رماوى كلتوری سه‌ر قه‌ڵا و چه‌ندین خانوو كه له‌سه‌ر ستایلى كلتوریین، نۆژه‌نبكرێنه‌وه".\nله حوزه‌یرانى 2014 لیژنه‌ى شوێنه‌واره كلتورییه‌كانى رێكخراوى یونیسكۆ به رەسمى بڕیاریدا به ناساندنى قه‌ڵاى هه‌ولێر وه‌ك شوێنه‌وارێكى گرنگى جیهانى و له ساڵى 2015شدا بڕیاردرا به سێ قۆناغ خانووه‌كانى قه‌ڵاى هه‌ولێر له‌سه‌ر شێوازى كلتوریى خۆیان نۆژه‌ن بكرێنه‌وه، به‌ڵام به‌هۆى قه‌یرانى داراییه‌وه پرۆسه‌كه په‌كیكه‌و‌تووه و له زستانى ئه‌مساڵیشدا چه‌ندین خانووى كۆنى قه‌ڵا به‌هۆى بارانى به‌خوڕه‌وه رووخان.


دەنگ لەسەر پڕۆژە بودجەی 2021 ی عیراق دەدرێت - تۆڕی میدیایی خەڵک\nپڕۆژە یاسای بودجە گەیشتووەتە قۆناغێكی باش و زیاتر لە %80ی بابەتە گرنگەكانی لەلایەن لیژنەی دارایی پەڕلەمانەوە یەكلاكراونەتەوە و پێشبینی دەكرێت هەفتەی داهاتوو دەنگی لەسەر بدرێت.\nمیدیاكان لە زاری ئەندامانی پەڕلەمانی عیراقەوە بڵاویانكردۆتەوە، كە پێشبینی دەكرێت هەفتەی داهاتوو دەنگ لەسەر پڕۆژەیاسای بودجەی ساڵی 2021 بدرێت، لە ئێستادا گۆڕانكارییە گەوهەرییەكان ئەنجامدراون، كە لە گرنگترینیان كەمكردنەوەی خەرجی گشتی حكومەتی عیراقە.\nئەوەشخراوەتەڕوو، لەماوەی ئەم چەند هەفتەی ڕابردوودا كێشە هەرە ئاڵۆزەكانی نێو پڕۆژ یاساكە یەكلانەكراوەتەوە ،كە دۆسیەی شایستە داراییەكانی هەرێم گرنگتریانە لە چوارچێوەی پڕۆژەیاسای بودجەی عێراق.\nئاماژەبۆ ئەوەشكراوە، كە پێشبینی دەكرێت هەفتەی داهاتوو دەنگی لەسەر بدرێت.


کامانەن ئەو ویلایەتانەی کە هەڵبژاردنی سەرۆکایەتی ئەمەریکا یەکلادەکەنەوە؟\nلە هەڵبژاردنی سەرۆکایەتی ئەمەریکا نزیکدەبینەوە تا ئێستا روون نییە کە لە کۆی پەنجا ویلایەتی ئەو وڵاتە دۆنالد ترەمپ کاندیدی کۆماریەکان یان جۆزیف بایدن کاندیدی دیموکراتەکان هەڵبژاردنی سەرۆکایەتی دەباتەوە.\nلە کۆی ئەو پەنجا ویلایەتە چەند ویلایەتێک هەن کە هەڵبژاردنەکە یەکلادەکەنەوە، چونکە بەدەر لەو ویلایاتانە ئەوانی دیکە بەسەر کۆماری و دیموکراتەکان دابەش بوونە، با بزانین ئەو ویلایاتانە کامەن کە ئەنجامەکە بە قازانجی یەکێک لە کاندیدەکە یەکلادەکەنەوە.\nویلایەتەکانی ( بنسلفانیا، میشیگان، ویسگۆنسن، فلۆریدا، کارولینای باکوور، ئەریزۆنا، ئیەوا،جۆرجیا، ئۆهایۆ) ئەو نۆ ویلایەتەن کە هەڵبژاردنی سەرۆکایەتی ئەمەریکا یەکلا دەکەنەوە، کە لە خوارەووە بە جیا باس لەهەریەکیان دەکەین.\nسەرەتا وا باشە بزانین لە دوایین هەڵبژاردنی سەرۆکایەتی کە لەساڵی ٢٠١٦ ئەنجام دراوە ئەو ویلایاتانە دەنگیان بە کاندیدی کامە پارت داوە کە ئەوسا هەریەک لە دۆنالد ترەمپ و هیلاری کلنتۆن کاندید بوون.\nدۆنالد ترەمپ ساڵی ٢٠١٦ هەریەک لە ویلایەتەکانی ( فلۆریدا، بنسلفانیا، میشیگان، کارۆلینای باکوور، ویسکونسن، هەروها ئەریزۆنا) واتا لە تێکرای نۆ ویلایەتی خۆڵەمێشی ترەمپ بە دەنگێکی کەم شەش ویلایەتی بردەوە.\nئەو ویلایەتەیە کە کاندیدی دیموکراتەکان لێی لە دایک بووە، شارە گەورەکانی دەنگیان بۆ بایدن دەبێت، بەڵام دێهاتنیشینەکانی دەنگیا بۆ دۆنالد ترەمپ دەبێت، بە پێی راپرسیەکان بە رێژەی 5.6 ٪ لە پێش رکابەرەکەیەتی.\nساڵی ٢٠١٦ ترەمپ بە دەنگێکی کەم ئەو ویلایەتەی بردەوە، بە پێی راپرسیەکان بایدن بە رێژەی 7.2 ٪ لە پێش ترەمپە.\nلە هەڵبژاردنی ٢٠١٦ دیموکراتەکان داوایان لە هیلەری کلنتۆن کرد لەو ویلایەتە بانگەشەی هەلبژاردن ئەنجام نەدات، بۆیە دەنگدەری ئەو ویلایەتە سزایان دا و دەنگیان بە رکابەرەکەی دا، بەڵام لە هەڵبژاردنی ٢٠٢٠ دیموکراتەکان ئەو ویلایەتەیان هەڵبژارد کە گۆنگرەی نیشتمانی خۆیان لێ ئەنجامدا، بەپێ راپرسیەکان لەو ویالیەتەش جۆزێف بایدن بە رێژەی 6.3 % لە پێش ترەمپە.\nلە گەورەترین ویلایەتە لە نێو ئەو نۆ ولایەتەی کە باسمان کردن بە هۆی چڕی دانیشتوانی، خەلکەکەی بە کاری کستوکاڵی و پیشەسازی سەربازی خەریکن و رێژەی زۆری خانەنیشینی تێدایە.\nدانیشتوانە بە تەمەنەکانی ئەو ویلایەتە لە پشتیوانیکردن لە ترەمپ دوورکەوتنەوە ئەویش بەهۆی خراب ئیدارەدانی پەتای کۆرۆنا، راپرسیەکانی ئەو ویلایەتەش دەڵێن کە بایدن بە رێژەیەکی کەم کە بریتیە لە 1.4 % لە پێش ترەمپە.\nشایانی باسە ئەگەر ترەمپ ئەو ویلایەتە بدۆڕێنێت ئەوا زۆر نزیکە کۆشکی سپی بدۆڕێنێت.\n- کارۆلینای باکوور:\nئەو ویلایەتە بە موحافەزەکاری ناسراون لە هەڵبژاردنی ٢٠١٦ تەرمپ بە جیاوازی سێ خاڵ ویلایەتەکەی بردەوە، کۆماریەکان کۆنگرەی نیشتمانی خۆیان لێ ئەنجامدا، راپرسیەکان باس لە پێشکەوتنی دیموکراتەکان دەکەن بە رێژەی 2.7٪.\nچەند دەیەیە کە ئەو ویلایەتە دەنگی لە قازانجی کۆماریەکان بووە، بەلام بە هۆکاری سەپاندنی کۆتوبەند بەسەر کۆچ و کۆچبەران لە لایەن ئیدارەی ترەمپ ئیدی دەنگی ئەو ویلایەتە بە قازانجی کۆماریەکان نابێت، هەرەوها بەهۆی سوکایەتیکردنی ترەمپ بە سیناتۆری ئەو ویلایەتە جۆن مەکین پێشبینی دەکرێت دیموکراتەکان دەنگی ئەو ویلایەتەش ببەنەوە کە راپرسیەکان دەڵێن دیموکراتەکان بە رێژەی 4٪ لە پێش کۆماریەکانن.\nساڵی 2016ترەمپ زۆر بە ئاسانی ئەو ویلایەتەی بردەوە و بە ١٠ خاڵ لە هیلاری بردەوە، بەڵام لەگەڵ ئەوەی کە هەردوو لا دەنگیان لێک نزیکە بە لام راپرسیەکان باس لە پێشکەوتنی دیموکراتەکان دەکەن بە رێژەی 1.2%.\nلە دوای ساڵی ١٩٩٢ هیچ کاندیدێکی دیموکراتەکان دەنگی ئەو ویلایەتەیان نەبردۆتەوە، بەڵام لەو هەڵبژاردنە راپرسیەکان باس لە پێشکەوتنی دیموکراتەکان دەکەن بە رێژەی 1.2% .\nلە هەڵبژاردنی 2016ترەمپ بە جیاوازیەکی زۆر دەنگی ئەو ویلایەتەی لە هیلاری بردەوە بەڵام لەو هەڵبژاردنە جیاوازی نێوان هەردوو کاندید یەکجار کەم بۆتەوە.\nبەپێی ئەو راپرسیانە بێت کە سەنتەری ریل کلیر پۆلیتیکس بڵاوی کردۆتەوە لایەیەنی کەم لەو نۆ ویالیەتەی سەرەوە جیاوازی نێوان دیموکراتەکان و کۆماریەکان دەرکەوتووە بە قازانجی پێشکەوتنی جۆزیف بایدن لەسەر حیسابی دۆنالد ترەپ.\nسەرچاوە: هیوا سەید سەلیم


حەدیسی:بەو مەرجە پشكی هەرێم لەبودجەی عێراق دەنێرێ ده بێ رۆژانە 250 هەزار بەرمیل نەوت رادەستبكات – basknet.org\nحەدیسی:بەو مەرجە پشكی هەرێم لەبودجەی عێراق دەنێرێ ده بێ رۆژانە 250 هەزار بەرمیل نەوت رادەستبكات\nباسك نيت: سەعد حەدیسی، ڕۆزى (چوارشەممە) بە ماڵپەڕی “بغداد الیوم”ی راگەیاندوە كە حكومەتی هەرێمی كوردستان بەپێی یاسای بودجەی 2018ی عێراق دەبێت پابەندبێت بەوەی رۆژانە 250 هەزار بەرمیل نەوت لەكێڵگەكانی هەرێمەوە رادەستی بەغدا بكات.\nحه ديسي ئاماژەی بەوەشداوە كە حكومەتی هەرێم تا ئێستا پابەندنەبوە بەو بڕگەیەی یاساكەوە هەروەك پێشریش پابەندنەبو بە رێككەوتنی نێوان هەردو حكومەت بۆ ناردنی 350 هەزار بەرمیل نەوتی رۆژانە لەڕێگەی بەغداوە لەكێڵگەكانی هەرێم و كەركوكەوە ، ئەوەشی خستۆتەڕو كە حكومەتی عێراقیش تا ئێستا پشكی هەرێمی لە بودجە رەوانە نەكردوە.\nهه روه ها وتويه تى: حكومەتی عێراق هەناردەكردنی 300 بەرمیل نەوتی رۆژانەی لەلایەن هەرێمەوە بەبێ ئەوەی داهاتەكەی بداتە بەغدا بەهەندوەگرتوەو داهاتی ئەو 300 بەرمیلە نەوتە بەشێك لە پشكی هەرێم لە بودجە پێكدێنێت و ئەوەشی دەمێنێت لەلایەن بەغداوە رەوانە دەكرێت بەشێوەی موچەی فەرمانبەران وەك ئەوەی لەمانگی رابردودا نزیكەی 317 ملیۆن دینار خەرجكرا.\nباشان ده لىت: ئەگەر هەرێمی كوردستان رۆژانەی 250 هەزار بەرمیل نەوتی رادەستی بەغدا كرد، بەغداش پشكی هەرێم لە بودجە بەو جۆرەی پەسەندكراوە رادەستی هەرێم دەكات، ئەگەر پێچەوانەی ئەمەش رویدا و بەردەوام بو لەسەر هەناردەكردنی نەوت، حكومەتی عێراق داهاتی ئەو نەتەوە حساب دەكات كە هەرێم هەناردەی دەكات و ئەو بڕەی كە بۆ تەواوكردنی پشكی هەرێم دەمێنێتەوە لە بودجە لەلایەن بەغداوە دەدرێت به بىى داتاكان.


Diplomatic Magazine | گولەن و برۆنسۆن، دوو پیاوی ئاینیی پردی نێوان توركیا و ئەمریكایان ڕوخاند\nدابەزینی نرخی لیرەی توركی لە 27 یۆلیۆدا بەهۆی هەڕەشەكانی دۆناڵد ترەمپەوە بوو بە سەپاندنی سزا بەسەر ئەنقەرە ئەگەر توركیا "ئەندرو برۆنسۆن"ی پیاوی ئایینی مەسیحی بەڕەگەز ئەمریكی ئازاد نەكات، ئەمەش گەڕێكی تری چیرۆكی پیاوە ئاینیەكەیە كە توركیا لە خانویەكدا خستویەتیە ژێر چاودێری وردەوە.\nبرۆنسون هەرلەكاتی دەستگیر كردنی لە ساڵی 2016 بۆتە هۆی قەیران و كێشە لە پەیوەندیەكانی توركیا و ئەمریكا، لە بەهاری رابردوودا ئەم قەیرانە زیاتر ئاڵۆز بوو دوای تاوانبار كردنی ناوبراو بە"تیرۆر و سیخوڕی"\nتوركیا برۆونسۆن تاوانبار تۆمەتبار دەكات بە تێكەڵ بوون بە چالاكیەكانی گروپی فەتحوڵا گویلەن و پارتی كرێكارانی كوردستان لەناوخۆی توركیا.\nلە 26 یۆلیۆ گەڕێكی تری چیرۆكی پیاوە ئاینیەكە دەستی پێكرد ،دەتوانین ناوی بنێین گەڕی هەڕەشە ڕاستەوخۆكان،چونكە ترەمپ داوای لە توركیا كرد بە خێرایی ئازادی بكەن،ئەگەرنا سزای توند بەسەر توركیادا دەسەپێنێت.\nمحەمەد فەتحوڵا گولەن و ڕەجەب تەیب ئەردۆگان، پێش تێکچوونی پەیوەندیەکانیان\nلەتویتێكدا لە تۆڕی كۆمەڵایەتی تویتەر ترەمپ دەلێت" ولایەتە یەكگرتووەكان سزای توندی توركیا ئەدات بەهۆی دەست بەسەرە ماوە درێژەكەی ئەندرو برۆنسۆن"\nترەمپ برۆنسونی بە مەسیحیەكی مەزن ناوبر و ڕاشیگەیاند" ئەم مرۆڤە ئیماندارە بێتاوانە پێویستە بەزویی ئازاد بكرێت"\nهەڕەشەكانی ترەمپ بۆ سەر توركیا بووە مایەی دابەزینی نرخی لیرەی توركی دوای ماوەیەكی كەم لە وتەكانی ترمپ،مایك بنسی جێگری سەرۆكی ولایەتە یەكگرتووەكان بەڵینی ئەوەی دا كە سزایەكی توند چاوەڕێی توركیا دەكات ئەگەر بەخێرایی برۆنسۆن ئازاد نەكەن.\nبنس لە پەیامێكی توندی راستەوخۆیدا داوای لە ڕەجەب تەیب ئەردۆگان و حكومەتەكەی كرد یان برۆونسۆن ئازاد بكەن یان چاوەڕوانی ئەنجامی بڕیارەكانی خۆیان بن.\nبرۆونسۆن لە ساڵی 1968 لەدایك بووە بەم شێوەیە ئێستا تەمەنی گەشتۆتە پەنجا ساڵ،نزیكەی 23 ساڵ پێش ئێستا ڕۆشتۆتە وڵاتی توركیا و شاری ئەزمیری بە شوێنی نیشتەجێ بونی خۆی هەڵبژاردوە،لەوێ لەگەڵ نورینی هاوسەری خەریكی چاودێری كردنی كڵێسەیەكی بچوكی ئەنگلیكانین،كە ژمارەی شوێنكەوتوانی لەو شوێنەتەنها 25 كەسن.\nئەم پیاوە ئایینیە ئەمریكیە دوو كوڕی هەیە كە لەدایك بوی توركیان،بە وتەی پارێزەرەكەی ناوبراو ئامادەكاری كردوە بۆ ئەوەی مافی نیشتەجێ بونی هەمیشەیی لە توركیا بەدەست بهێنێت.\nگەڕی یەكەمی چیرۆكی پیاوە ئاینیەكەی ئەمریكا لە مانگی ۆكتۆربەری 2016 دەستی پێكرد دوای ئەوەی دەسەڵاتدارانی توركیا برۆنسۆن و هاوسەرەكەیان دەستگیر كرد و پاش ماوەیەكی كەم نورینی هاوسەری ئازاد كرا.\nبرۆنسۆن بە هاوكاری گروپی فەتحوڵا گویلەن و پارتی كرێكارانی كوردستان تۆمەتبا كراوە ،بەلام ناوبرا و ئەمریكاش ئەم تۆمەتانە ڕەت دەكەنەوە.\nهەرچی گەڕی دوەەمی ئەم چیرۆكەیە دوای ئازاد كردنی برۆنسۆن هات لە لایەن دادگای توركیا و پاشان لە مالێكدا خرایە ژێر چاودیری وردەوە.\nمایك بۆمبیۆی وەزیری دەرەوەی ئەمریكا لە كۆمێنتێكیدا سەبارەت بە بڕیارەكەی دادگا لە تویتەر لە 25ی یۆلیۆدا دەڵێت ولاتەكەی پێشوازی دەكات "لەو ڕاگەیاندنەی كە چاوەڕوانی بوون بە گواستنەوەی پیاوە ئایینەیەكە لە زیندانەوە بۆ خانوی چاودێری كردن،بەڵام ئەمە هێشتا بەس نییە "\nقەشە برۆنسۆن لەکاتی دەستگیرکردنیدا لە تورکیا\nچاودێران پێیان وایە ئازاد كردنی برۆنسۆن بەهۆی فشارەكانی ئەمریكاوە بووە،بەشێوەیەك دادگای سزا توندەكان لە شاری ئەزمیر لە دانشتنی سێیەمی برۆنسۆن لە 18 ی یۆلیۆدا بریاریدا بە بەردەوامی زیندانی كردنی ناوبراو و دانشتنی داهاتوی دادگایی كردنی برۆنسۆنی خستە 12 ی ئۆكتۆبەری هەمان ساڵ.\nئەم بڕیارە بووە هۆی تورەبونی سەرۆكی ئەمریكا و بەسەرشۆڕی وەسفی كرد ،داوای لە سەرۆكی توركیا كرد كار بكات بۆ ئازاد كردنی برۆنسۆن .\nولایەتە یەكگرتوەكانی ئەمریكا دەڵێت هیچ بەڵگەیەكی ئەوتۆ دژی برۆنسۆن نییە و داوا لە توركیا دەكات لە زووترین كاتدا ناوبراو ئازاد بكات و كێشەكەی یەكلایی بكەنەوە.\nلای خۆیەوە فلیب كۆنست كار بەڕێكەری ئەمریكا لە ئەنقرە ڕایگەیاند" بە خێرایی یەكلایی كردنەوەی مەسەلەكەی برۆنسۆن لەبەرژەوەندی هەموو لایەكدایە"\nلە 29 ی یۆلیۆی ڕابردوودا ،ئەردۆگان پیشوازی لە هەریەك لە لیندسی گراهام سیناتۆری كۆماریەكان و ژنە سیناتوری دیموكراتەكان جین شاهین كرد و لەبەر پیاوە ئایینیەكەی ئەمریكاوە وتوێژیان كرد، لەم بارەیەوە شاهین دەڵێت" ئەردۆگان لە دودڵی و ترسی ئەمریكیەكان تێگەیشتوە لەمەسەلە پەیوەست بە دەستگیر كردنی برۆنسۆندا"\nلای خۆشیەوە شاهین بە هاوكاری هەندی بەرپرسی ئەمریكی خەریكی ئامادەكردنی پرۆژە بڕیارێكن لە ئەنجومەنی پیران بۆ ئەوەی رێگە نەدەن تورركیا فرۆكەی ئێف 35 لە ئەمریكا بكرێت، ئەمەش بەهۆی دەستگیركردنی برۆنسۆن هەندێ هۆكاری دیكە.\nزۆرێك لە چاودێران پێیان وایە دەستگیر كردنی برۆنسۆن سیاسیە و ئەوەی ئەم گومانەی زیاتر كرد ئەوەبوو كاتێك ئەردۆگانی سەرۆكی توركیا لە سیپتەمبەری 2017 پێشنیازی كرد توركیا لە بەرانبەر گێڕانەوەی فەتحوڵا گویلەنی نیشتەجێی ئەمریكا برۆنسۆن ئازاد دەكات .\nچەندین جار ئەنقەرە داوای لە ئەمریكا كردوە گویلەنی ڕادەست بكاتەوە بۆ ئەوەی دادگایی بكات بە تۆمەتی ئەنجامدانی كۆدەتای سەرنەكەوتووی 15 یۆلیۆی 2016 بەڵام ئەمریكا ئەمەی رەت كردۆتەوە بەهۆی لاوازی بەڵگەكانی توركیا\nلە وتارێكی تەلەفزیۆنیدا دەڵێت " داوای گەڕانەوەی برۆنسون دەكەن، بەڵام گویلەنی بانگخوازتان لایە،بیدەنەوە بەدەستمان و ئێمە برۆنسۆن دەدگای دەكەین و دەیدەینەوە دەستان"\nلەم دواییانەدا ئەمریكا ئەم بیرۆكەی ڕەت كردەوە و دەزگاكانی ڕاگەیاندنی ئەمریكا لە بەرپرسێكی باڵای ئەمریكاوە كە ناوی بڵاو نەكرایەوە رایانگەیاند" وڵاتەكەی بەهەموو شێوەیەك بەیەكەوە گرێدانی ئازاد كردنی برۆنسۆن و ڕادەست كردنەوەی گویلەن ڕەت دەكاتەوە"\nئەوبەرپرسە وتوشیەتی " یەكێك لە لایەنەكانی ئاڵۆزی پەیوەندیەكانی توركیا و ئەمریكا لەو كاتەوە ڕویداوە كە هەندێ كەس لە حكومەتی توریكا مەسەلەی رادەست كردنەوەی فەتحولا گویلەن و مەسەلەی ئازاد كردنی برۆنسۆنیان بەیەكەوە گرێ داوە"\nمحەمەد فەتحوڵا گولەن لە ناو قوتابیەکانیدا لە ویلایەتی پەنسلڤانیا لە وڵاتی ئەمریکا\nلە كۆتاییەكانی ئۆگستوسی 2017 مەرسومێك دەركراوە كە تیایدا ڕێگە بە ئەردۆگان دەدات بە ئاڵوگۆڕ كردنی بیانیە دەستگیر كراوەكان لە توركیا بەرانبەر بە هاوڵاتیە توركە دەستگیركراو و حوكمدراوەكان لە وڵاتانی دیكە ،" ئەمەش كاتێك دەكرێت كە مەسەلەكە بۆ ئاسایشی نەتەوەی و بەرژەوەندی توركیا گرنگ بێت".\nزۆریك لە چاودێران باسیان لەوە كردوە ئەم مەرسومە بەتایبەت بۆ پیاوە ئایینیە ئەمریكیەكەو فەتحوڵا گویلەن دەركراوە.\nهەمیشە گویلەن ڕەتی دەكاتەوە كەدەستی لە كۆدەتاكەی 2016ی توركیا هەبوبێت ،باس لە جولانەوەی خزمەت دەكات كە خۆی سەرۆكایەتی دەكات و ئامانجی سەرەكیشی بریتییە لە بانگەشەی ئاشتیانەی ئیسلام


عه‌دنان كۆچه‌ر: لاهور تاڵه‌بانى له‌مه‌نامه چی ووت. – WTARIKURD\nعه‌دنان كۆچه‌ر: لاهور تاڵه‌بانى له‌مه‌نامه چی ووت.\nنەبەز گۆران: حوكومەت فەرمانبەر دەردەكات.\nئاریان ڕەشید: بۆچی شکستمان هێنا؟


خەڵكی گوندەكە بەهۆی دابونەریتی تایبەت بەخۆیانەوە ئاهەنگی بوك گواستنەوە ئەنجام نادەن\nشڤان سادق، خەریكی خۆئامادەكردنە بۆ رۆژی بوون بەزاوای‌و گواستنەوەی ئەو كچەی كە مارەی بڕیووە، هەرچەندە تامەزرۆییە بۆ گێڕانی ئاهەنگێكی گەورەی زەماوەند، بەڵام خەونەكەی نایەتەدی، ئەوەش بەهۆی دابو نەریتی تایبەت بەگوندەكەیانەوە.\nئەو دانیشتووی گوندی دولیجانە لەسنوری قەزای بەردەڕەش سەر بەپارێزگای دهۆك، كە نیو سەدەیە هیچ زەماوەندێكی لێ ئەنجامنەدراوە.\n"حەزم لێیە ئەو رۆژەی دەبمە زاوا زەماوەندێكی گەورە بكرێت‌و خەڵكیش بانگهێشت بكرێت، بەڵام هەرگیز ئەمە روونادات لەگوندەكەی ئێمە، چونكە لەلایەن باوكم‌و كەسوكارمەوە رەتدەكرێتەوە، ئێمەش ناچارین رێز لە دابونەریتی ئەوان بگرین".\nشڤان هیوادەخوازێت، خەڵكی گوندەكەیان شێوازی بیركردنەوەیان بگۆڕن‌و لەبەر نەریتێكی كۆنی 50 ساڵە، خەونی گەنجەكانیان نەخەنە ناو گۆڕەوە، چونكە ئەو رۆژە تایبەتەو دووبارە نابێتەوە.\nحەزم لێیە ئەو رۆژەی دەبمە زاوا زەماوەندێكی گەورە بكرێت‌و خەڵكیش بانگهێشت بكرێت، بەڵام هەرگیز ئەمە روونادات لەگوندەكەی ئێمە\nدابونەریتی ئەنجامنەدانی زەماوەند لەو گوندە دەگەڕێنرێتەوە بۆ سەردەمانێكی كۆن، كاتێك كەسێك لەو گوندە كۆچی دوایی بكردایە، یان كەسێك توشی نەخۆشییەك ببوایە، هیچ جۆرە زەماوەندێك ئەنجامنەدەدرا، لەو كاتەشەوە ئەوە بووەتە نەریت.\nژمارەی دانیشتوانی گوندەكە نزیكەی دوو هەزار كەسە، كە پێكهاتوون لە 250 خێزان‌و زۆربەیان بەكاری كشتوكاڵیەوە خەریكن، بەشێكیشیان فەرمانبەرن.\nعەبدولناسر زێباری، دانیشتوی گوندی دولیجان كە ساڵێك لەمەوبەر هاوسەرگیری كردووە، وتی "یەكێك لەتایبەتمەندی‌و شتە جیاوازەكانی گوندەكەی ئێمە ئەوەیە هیج جۆرە زەماوەندێك ئەنجام نادرێت".\nهەروەها بۆ (ژبان) باسی لەوەكرد، لەكۆندا ئەگەر كەسێك كۆچی دوایی بكردایە، یان كەسێك توشی نەخوشییەك ببوایە، ئەوا لەو حاڵەتەدا هەركەسێك نیازی ژنهێنانی هەبوایە، بەبێ دەنگی بووكەكەی دەگواستەوە، ئەمەش بووەتە نەریت‌و هەتا ئێستاش بەردەوامە، هۆكارێكی دیكەش ئەوەیە خەڵكی گوندەكە حەزیان لە زەماوەند نییە، بەتایبەت تێكەڵاوی ژن‌و مێرد پێكەوە بەشتێكی عەیب‌و نامۆ دایدەنێن.\nرۆژی هاوسەرگیرییەكەی عەبدولناسر هیچ زەماوەندێك ئەنجامنەدرا، تەنها خواردنیان پێشكەشی خەڵكی گوندەكە كرد، "بەرای من ئەوە شتێكی باشە، چونكە ئەمە نەریتی گوندەیەكەو نابێت ئێمە نەریتی خۆمان بشكێنین، ئاغای گوندەكەش وەكو خەڵكەكە رێز لەم نەریتە دەگرێت، هەموو خەڵكەكەش رێز لە یەك دەگرن كەس ئامادە نییە لە رۆژی زەماوەندەكە شایی بكات".\nگوندەكە لەلایەن ئاغایەكەوە بەڕێوەدەبرێت كە زۆربەی كارەكان لەژێر دەستیدایەو بۆ هەر كارێكی پێویست خەڵكی گوندەكە دگەڕێنەوە بۆی.\nهەوڵدەدەین هەموو شتەكانی ژیانی ئێمە لەگەڵ دەقەكانی ئاینی ئیسلام بگونجێن\nنەریتی ئەنجامنەدانی زەماوەند لەو گوندە، پێچەوانەی نەریتی زۆربەی ناوچەكانی كوردستانە، لەهەندێك ناوچە زەماوەند گەورەترین بۆنەی كۆمەڵایەتییە كە سێ شەو سێ رۆژ بەردەوام دەبێت‌و ئاهەنگی گەورە سازدەكرێت‌و خوانیش پێشكەشی ئامادەبووان دەكرێت.\nخەڵكی ئەو گوندە گوێ بەقسەی دانیشتوانی گوندەكانی دەوروبەریان نادەن، كە پێیان دەڵێن "دواكەوتوو"، جەخت لەپابەندبوون بەو نەریتە لەمێژینەیەیان دەكەنەوە.\nحەسەن عەلی كە تەمەنی 50 ساڵە، بەبیری نایەت یەك رۆیش لەگوندەكەیان زەماوەندكرابێت، "خەڵكانێكی زۆر بەئێمە دەڵێن ئێوە زۆر دواكەوتوون، بەڵام قسەكانی ئەوان هیچ گرنگییەكی نییەو رێز لە دابونەریتەكانی خۆمان دەگرین".\nحەسەن زیاتر هۆكاری ئاینی دەگەڕێنێتەوە بۆ پابەندبوون بەو نەریتە، چونكە بەپێی ئاینی ئیسلام رێگە بەتێكەڵاوی ژن‌و مێرد نادرێت "هەوڵدەدەین هەموو شتەكانی ژیانی ئێمە لەگەڵ دەقەكانی ئاینی ئیسلام بگونجێن".\nلەرۆژی هاوسەرگیری هەر كوڕو كچێكدا، لەو گوندە، لەماڵی زاوا خواردنێكی زۆر ئامادە دەكرێت‌و خەڵكی گوندەكە بانگهێشت دەكرێت، بەڵام نان خواردن بەبێدەنگی هیچ ئاهەنگێكی زەماوەند ئەنجام نادرێت.\nژن‌و پیاوەكانی ئامادەبووی خوانەكە، بەجیا نان دەخۆن، دواتریش پیاوەكان دەچن پیرۆزبایی لەزاوا دەكەن‌و ژنەكانیش دەچن پیرۆزبایی لەبوكەكە دەكەن‌و بڕە پارەیەكی پێدەدەن، وەكو دیاری بۆ رۆژی هاوسەرگیرییەكەیان.\nتائێستا هیچ كوڕو كچێك نەیانتوانیوە ئەو نەریتە كۆنەی گوندەكەیان بشكێنن، ئەوەش بەهۆی ئەوەی ئەو نەریتە گۆڕاوە بۆ بەشێك لەكلتوری خەڵكی گوندەكە\nسامی ئیبراهیم، كە پیشەی مامۆستایەو دانیشتوی ئەو گوندەیە، باس لەوەدەكات ئەوان خاوەن نەریتێكی باشن، بەشێك لەهۆكاری ئەنجامنەدانی زەماوەند ئەوەیە، لەئاهەنگی هاوسەرگیری شوێنەكانی تر كێشە روودەدەن‌و خۆشییەكەیان بووەتە ناخوشی، بێجگە لەمەش پارەیەكی زۆر خەرجدەكرێت، هەربۆیە باشترین شت ئەوەیە كە رۆژی بووك گواستنەوە بەبێ دەنگی بكرێت.\nتائێستا هیچ كوڕو كچێك نەیانتوانیوە ئەو نەریتە كۆنەی گوندەكەیان بشكێنن، ئەوەش بەهۆی ئەوەی ئەو نەریتە گۆڕاوە بۆ بەشێك لەكلتوری خەڵكی گوندەكە كە بەتوندی دەستیان پێوەگرتووەو بەهەموو شێوەیەك دەستبەرداربوون لێی رەتدەكەنەوە.\nسامی هەروەها بۆ (ژیان) وتیشی "هیچ رێگریەك نییە بۆئەوەی نەریتی گوندەكە بشكێنرێت، بەڵام خەڵكەكە لەسەر ئەم شێوازە راهاتووە، ئەو شێوازەی ئێمە بەكاریدەهێنین پەیوەندییە كۆمەڵاتییەكانی ئێمە بەهێز دەكات بۆیە بەهیچ شێوەیەك دەستبەرداری نابین‌و تائێستاش هیچ كێشەیەك رووینەداوە".


سەرۆك كۆمار: دەبێت ئیدارەی شەنگال بە ویستی خەڵكی شارەكە بێت PUKmedia یەکێتیی نیشتمانیی کوردستان\nسەرۆك كۆمار: دەبێت ئیدارەی شەنگال بە ویستی خەڵكی شارەكە بێت\nعیراق 01:13 PM - 2022-06-19\nد. بەرھەم ساڵح، سەرۆك كۆماری عیراق ئەمڕۆ یەكشەممە 19ی حوزەیرانی 2022 لەكۆشكی سەلام لەبەغدا پێشوازیكرد لە وەفدێكی خەڵكی شەنگال بە ئامادەبووانی حەمید شەتری، سەرۆكی دەزگای ئاسایشی نیشتمانی و لە بارەی دۆخی ئەمنی و خزمەتگوزاری و ئاستەنگەكانی رووبەڕووی خەڵكی شەنگال دەبێتەوە گفتوگۆكرا.\nلە دیدارەكەدا سەرۆك كۆمار رایگەیاند، خەڵكی شەنگال بەهۆی توندوتیژی و تیرۆرەوە ئازاری زۆری چەشتووە، لەگەڵ ئەوەشدا بە قارەمانێتی زۆرەوە رووبەڕووی نەهامەتی و ئاستەنگە جۆراوجۆرەكان بوونەتەوە، ھەروەھا جەختیشیكردەوە لە پێویستی كۆتایی ھێنان بە نەھامەتییەكانی خەڵكی شەنگال و ئاسایكردنەوەی دۆخی شارەكە و رەخساندنی كەشێكی لەبار بۆ گەڕانەوە ئاوارەكان بۆ شوێنی خۆیان بە سەربەرزی.\nھەر لە دیدارەكەدا سەرۆك كۆمار بە تووندی سەركۆنەی دەستدرێژیكردنە سەر شەنگالی كرد و دووپاتیشیكردەوە لە پێویستی كۆتایی ھێنان بە بارگرژییە ئەمنییەكانی شارەكە كە هەڕەشە لە ئاسایش و سەقامگیری ئێزدییەكان دەكات، ھاوكات جەختیكردەوە لە گرنگی كاركردن بۆ چارەسەركردن و كۆتایی ھێنان بە كێشەی ھەڵپەسێردراوەكان لە رێگەی ھەردوو حكومەتی فیدراڵ و حكومەتی هەرێمی كوردستان.\nلە تەوەرێكی دیكەی دیدارەكەدا سەرۆك كۆمار بەگرنگییەوە باسی لە پێویستی تێپەڕاندنی ئاستەنگە سیاسی و ئیدارییەكان كرد بۆ قەرەبووكردنەوەی ئێزدییەكان و كاركردن بۆ ئاوەدانكردنەوەی شەنگال و رێكخستنی ئیدارەی شارەكە بە پێی خواستی خەڵكی شەنگال و دوورخستنەوەی خەڵك و شارەكە لەناكۆكییە سیاسییەكان.


Home›وەرزش›جیهانی› میسی لەگەڵ بەرشەلۆنە رێکدەکەوێت\nپاش ئەنجامدانی چاوپێکەوتنەکەی لەگەڵ کەناڵی لاسێکستای ئیسپانی، چەند سەرچاوەیەکی بەهێزی ئیسپانیا دووپاتی دەکەنەوە کە میسی دەیەوێت لە یانەی بەرشەلۆنە بمێنێتەوەو لە کۆتایی ئەم وەرزە کە گرێبەستەکەی تەواو دەبێت،یانە کەتەلۆنیەکە جێناهێڵێت.\nرادیۆی کادێنا سێری ئیسپانی بڵاویکردووەتەوە، میسی دەیەوێت تا ساڵی 2023 لە یانەی بەرشەلۆنە بمێنێتەوە و دواتر پەیوەندی بە یانەی میامی ئەمریکی بکات، ئەو یاریزانە حەز دەکات پەیوەندی بە یانەی مانچستەرسیتی ئینگلیزی بکات و جارێکی تر لە ژێر دەستی گواردیۆلا یاری بکاتەوە، بەڵام دەیەوێت مناڵەکانی ئەزمونێکی تر لە وڵاتی ئەمریکا تاقیبکەنەوە.\nمیسی لە چاوپێکەوتنەکەیدا، نەیشاردەوە کە حەز دەکات لە وڵاتی ئەمریکا یاری بکات، بەڵام لەم کاتەی ئێستادا نا،بەڵکوو لە داهاتوودا.\nهەرچەندە میسی هەمووانی دڵنیا کردەوە تا سەرۆکی نوێ بۆ یانەی بەرشەلۆنە هەڵنەبژێرێت و کۆتایی ئەم وەرزە هیچ بڕیارێک نەدات،بەڵام رۆژنامەکان دووپاتی دەکەنەوە ئەو یاریزانە خواستی مانەوەی زیاترە لە چوون.\nئەستێرەکەی بەرشەلۆنە لە 30حوزەیرانی 2021 گرێبەستی لەگەڵ یانەی بەرشەلۆنە تەواو دەبێت و دەتوانێت هەر یانەیەکی بوێت پەیوەندی پێوە بکات بە بێ ئەوەی بگەڕێتەوە بۆ یانەکە، لە 1-1-2021 دەتوانێت گفتوگۆ لەگەڵ یانە نوێیەکەی بکات.


כורדיפדיה - هایدرۆپۆلیتیکی کاک عەبدولستار مەجید\n📖 هایدرۆپۆلیتیکی کاک عەبدولستار مەجید | קבוצה: מאמרים | שפת מאמרים: 🏳 کوردیی ناوەڕاست\nهایدرۆپۆلیتیکی کاک عەبدولستار مەجید\nلەلایەن مامەند رۆژەمامەند رۆژە\nماوەیەکە ئێرانئێران ئاوی زێی بچووکزێی بچووکی گرتووەتەوە. دەمودەست ئەم پرسە کاریگەری لەسەر کشتوکاڵ داناوە و قەیرانی ئاوی خواردنەوەشی لێکەوتووەتەوە. لەم دۆخەدا کە هەرێمی کوردستان بەرەو گشتپرسی بۆ سەربەخۆیی هەنگاودەنێ، گرتنەوەی ئاو راستەوخۆ دەبێتە دۆزێکی سیاسی کە لەتوێی هایدرۆپۆلیتیکدا شیدەکرێتەوە.\nپێگەی هایدرۆپۆلیتیکی هەرێمی کوردستان لەچاو ئێران و تورکیا لەرزۆکە، بەڵام پێگەکەی لەچاو عیراق بەهێزە. بۆیە پێدەچێ لە ئایندەیەکی نزیکدا لە هەرێمی کوردستان قەیرانی ئاوی شیرین سەرهەڵبدات، چونکە ئێران کۆمەڵێک بەنداوی لەسەر چەمی ئەڵوەند، سیروان و ئێستاش لەسەر زێی بچووک دروستکردووە و پێدەچێ لە ئایندەیەکی نزیکیشدا تورکیا کۆمەڵێک بەنداو لەسەر ئاڤاشین، باسیا، زێی گەورە، خابوور و هێزل دروستبکات. بەمجۆرە کوردستان بەر هەڕەشەی ئاو دەکەوێت.\nیەکەم کەس کە لەسەر ئەم دۆزە هاتووەتە دەنگ بەڕێز عەبدولستار مەجیدعەبدولستار مەجید وەزیری کشتوکاڵە. ئەو باش لە رەهەندەکانی پشتەوەی ئەم دۆزە گەیشتووە، بۆیە کۆدەکانی شیکردووەتەوە. کاک عەبدولستار یەکێک لە وەزیرە سەرکەوتووەکانی ئەم کابینەیەیە کە خاوەن دید و پرۆژەیە. هەروەها هەڵگری دۆزی نەتەوەییە و کاتێک لە بەغدا کورسیی نزمیان بۆ دانا، هەڵوێستە بەناوبانگەکەی دەنگیدایەوە. ئەو جەخت لە کۆمەڵێک پرۆژە دەکاتەوە کە رەهەندی ستراتیژییان هەیە. سەبارەت بە گرتنەوەی ئاویش ئاماژەی بە هەڕەشەکانی هایدرۆسیاسەت کردووە.\nلێرەوە هەڵوێستی کاک عەبدولستار دەکەینە بەرایی بۆ چوونە ناو ئەم بابەتە.\nکوردستان: تەحەداکانی هایدرۆپۆلیتیک\nنەتەوە یەکگرتووەکان و یۆنسکۆ سەدەی بیستویەکەمیان ناوناوە سەدەی هایدرۆپۆلیتیک. خۆرهەڵاتی ناوەڕاست بەهۆی کەمیی ئاوی شیرین، کەمیی رێژەی باران، بەکارهێنانی لەرادەبەدەری ئاوی شیرین و زۆربوونی رێژەی دانیشتووانەوە رووبەڕووی قەیرانی ئاو بووەتەوە. هەندێک لێکۆڵینەوە ئاماژە بەوە دەکەن کەوا لە 20 ساڵی ئایندەدا گەلێک وڵات بەتایبەت وڵاتانی عەرەبیی حەوزی خەلیج لەگەڵ تەنگژەی ئاوی شیرین بەرەوڕوو دەبنەوە.\nکوردستان وڵاتێکی تینوو نییە، بەپێچەوانەشەوە ئەگەر سەروەریی کوردستانی باکوور و کوردستانی رۆژهەڵات دەست کورد بکەوێ، دەبێتە دەوڵەتێکی کارامەی هایدرۆپۆلیتیکی کە دەتوانێ دەست بنێتە بینەقاقای سووریا، عێراق و ئێران و تەنانەت ئەرمەنستانیش. بەڵام دۆخی هەرێمی کوردستان وا نییە و گرفتی هایدرۆپۆلیتیکی هەیە. 70%ی سەرچاوەکانی ئاوی شیرینی ئەم هەرێمە لە ئێران و تورکیاوە سەرچاوە دەگرێت. ئەمەش رێژەیەکی ترسناک پیشاندەدات.\nهەرێمی کوردستان ناوەندی راکێشانی کۆچە و دانیشتووانیشی هەڵدەکشێت. لەبەر ئەمە بووژانەوەی ئابووری پەیتا – پەیتا و بەرزبوونەوەی دانیشتووانی لەگەڵ وەرگرتنی کۆچی سەدان هەزاری لە ئاوارە، پەنابەر و کارخواز وای لێدەکا کە پێویستییەکی لەرادەبەدەری بە ئاوی شیرین هەبێت. ئاسایشی ئاو راستەوخۆ پەیوەندی بە ئاسایشی خۆراکیشەوە هەیە. بۆیە کەرتی کشتوکاڵ، پیشەسازی، خزمەتگوزاری و ئاوی خواردنەوەی هاووڵاتیان لەبەردەم هەڕەشەدایە.\nئێران: هایدرۆپۆلیتیک و جڵەوکردنی کوردستان\nبەهۆی نەبوونی رژێمێکی حقووقی لەنێوان ئێران و هەرێمی کوردستان، گرتنەوەی ئاو بێ ئاگادارکردنەوەی پێشوەخت و بێ هەماهەنگیی دوولایەنە، قۆستنەوەی سیاسەتی ئاوی وەکوو کارتی فشاری ستراتیژی، دەبێتە سەرچاوەی گرژی لەنێوان ئەم دوو وڵاتە و دۆخی ئاسایش بەر هەڕەشە دەکەوێت.\nئێران نەک لەژێر عەباوە، بەڵکوو لەسەر عەباوە بە رۆژی رۆشن و لە سەروبەندی پرۆسەی گشتپرسیدا، یەکێک لە گرنگترین کارتەکانی خۆی پیشانداوە.\nلەدوای سەردانەکەی عەبادی بۆ تاران، ئێران ئاوی زێی بچووکی گرتووەتەوە. ئەمەش دەسپێکی گەمەیەکی ترسناکە کە زاناکان بە گەمەی هایدرۆپۆلیتیکی ناوی دەبەن.\nئێران ئێستا دەتوانێ لەڕێی بەنداوەکانییەوە و لەڕێی پرۆژەکانی گۆڕینی رێڕەوەکانی ئاوەوە، ئاوی ئەڵوەند، سیروان و زێی بچووک و تەنانەت چەندین چەمی بچووکی دیکەش بگرێتەوە. ئێران ئێستا دەستی لە بینەقاقای هەرێمی کوردستاندایە و کارتێکی یەکجار ترسناکی قۆستووەتەوە. بۆیە قۆناغێکی نوێ لە پەیوەندییەکانی هەردوولا دەستپێدەکا کە ئەمە لەگەڵ قۆناغێکی هەستناکدا هاوکاتە: پرۆسەی گشتپرسی.\nئەنجام: هەڕەشەکە بە هەند وەربگرن!\nئێستا بە رۆشنی دەرکەوتووە کە پرۆسەی گشتپرسی بۆ سەربەخۆیی هەروا بێ گرفت و بەئاسانی بەرەو پێشەوە ناڕوات، دەرکەوت کەوا گەلێک بۆسە و گەلێک بۆمبی نەتەقیوی لەبەردەمدایە. یەکێکیشیان پرسی هایدرۆپۆلیتیکە.\nئێستا با بێین و ئەم گریمانەیە دابنێین کەوا ئێران بەبیانووی جۆربەجۆرەوە ئاوەکانی ئەڵوەند، سیروان و زێ دەگرێتەوە. واتە لەپاڵ ئامرازەکانی هەڕەشەی وەکوو حەشدی شەعبی، بودجە، راگرتنی فڕینی ئاسمانی و تۆپباران و تەنانەت مووشەکبارانی کوردستان، کارتی هایدرۆپۆلیتیکیش بەباشی دەقۆزێتەوە. لێرەدا پرسیارەکە ئەمەیە: گەلۆ کوردستان چی لێدێت؟\nئەگەر ئێران ئەم کارە بکا، ئەوە ئاسایشی ئاو، ئاسایشی خۆراک و لەگەڵ ئەمەش ئاسایشی گشتیی هاووڵاتیان بەر هەڕەشە دەکەوێت. تەنانەت ئەگەری ئەوە هەیە کەمیی ئاو ببێتە سەرچاوەی هەڕەشەی ناوخۆیی، گرژیی کۆمەڵایەتی و ناڕەزایەتی هاووڵاتیان. بۆیە وەک بەڕێز وەزیری کشتوکاڵ ئاماژەی بۆ کردووە، دەبێ هەڕەشەی هایدرۆپۆلیتیک بەهەند وەربگیرێت.\n#مامەند رۆژە | #ئێران | #زێی بچووک | #عەبدولستار مەجید |\n📙 ספר: 🌾 חקלאות\n📙 ספר: 💰 כלכלה\n✨ איכות פריט: 90% ✔\n➕ נוסף על ידי (ئەڤین ئیبراهیم فەتاح) על Jul 6 2017 11:11AM\n👌 מאמר זה נבדק ושוחרר על ידי (هاوڕێ باخەوان) ב- Jul 6 2017 11:34AM\n✍ פריט זה עודכן לאחרונה על ידי (هاوڕێ باخەوان) על: Jul 6 2017 11:34AM\n👁 פריט זו נצפתה פעמים 5,691\n📊 סטטיסטיקה מאמרים 380,040


چوار شەممە, 13. 7. 2016\tPDKI\nدەفتەری سیاسیی حیزبی دێموکراتی کوردستانی ئێران لە راگەیەندراوێکدا بە ئاماژە بە گوشارەکانی رژیم بۆ سەر خەڵک تاکوو مانگرتن بەڕێوە نەبەن، سپاسی هەڵوێست و کرداری خەڵکی کوردستانی کرد کە بە بێ گوێدان بە گوشارانەی رژیم، دەنگی دژایەتییان لەگەڵ تیرۆریزمی کۆماری ئیسلامی بەرز کردەوەو پێشوازییان لە بەرینترکردنەوەی خەبات و گرێدانی خەباتی شاخ وشار کرد.\nجاری خوێندراوه: 1304


كۆمسیۆنی باڵای سەربەخۆی هەڵبژاردنەكانی عێراق جەختلەوەدەكاتەوە، پابەندن بەو كاتەی بۆ هەڵبژاردنی پێشوەختی پەرلەمان دانراوە و ژمارەى کاندیدانیشى بۆ هەڵبژاردنەكە ئاشكرا كرد.\nكۆمسیۆنی باڵای سەربەخۆی هەڵبژابردنەكان (3ى ئايارى 2021) لە بەیاننامەیەكدا ئاشكرايكردووە، پابەندن بەو كاتەی دانراوە بۆ ئەنجامدانی هەڵبژاردنی پێشوەخت كە 10ی تشرینی یەكەمی 2021ە و پاشگەزبونەوە نییە لێی، لەهەمان كاتدا لە هەنگاوەكانیان بەردەوامن بۆ قۆناغی داهاتوو كە دەنگدانە، ئەوەش دوای كۆتایی هاتنی ماوەی نوێكردنەوەی لیستی دەنگدەران و ڕاگرتنی تۆماری بایۆمەتری.\nجەختلەوەشكراوەتەوە، هەنگاوى دواتر ئەوەيە دەست دەكەن بە ئامادەكردنی تۆماری دەنگدەران و چاپكردنى، هەروەها چاپكردنی كوڕاسەی پاڵێوراوەكان و پۆستەری تۆماری دەنگدەران، دواتر لەگەڵ كۆمپانیایەكی متمانەپێكراودا گرێبەست دەكرێت بۆ چاپكردنی كاغەزی دەنگدان و فۆڕمی هەڵبژاردن و پێويستييەكانى تر.\nكۆمسيۆنى هەڵبژاردنەكانى عێراق هێماى بۆ ئەوەشكردووە، لە يەكى ئايار ماوەى تۆماركردنى هاوپەيمانێتييە سياسيەكان و حزبەكان و کاندیدان كۆتايى هات، دەستدەكرێت بە لێكۆڵينەوە لەوەى ئايا کاندیدەکان كە ژمارەيان زياتر لە 3500 کاندیدن شايستەن بۆ بەشداريكردن ياخودنا، ئەوەش بە هەماهەنگى لەگەڵ دامەزراوە پەيوەنديدارەكان.\nئەوەش هاتووە، لەلايەكى ترەوە لە چوارچێوەى ئامادەكارييەكان بۆ پرۆسەى دەنگدان، كۆمسيۆن ليژنەى ناوەنديى بۆ دياريكردنى كارمەندانى پرۆسەى هەڵبژاردنەكە دروستكردووە، ليژنەكە جەختلەوەدەكاتەوە كە ئاليەتى دياريكردنى كارمەندەكان بە دادپەوەريى و شەفافيەت و سەربەخۆ دەبێت و لە فەرمانبەرانى دەوڵەت هەڵدەبژێردرێن، بەڵام نابێت لاى كۆمسيۆن وەك پاڵێوراو ياخود بریکارى حزبى ياخود چاودێر ناويان هەبێت.\nبڕیارە هەڵبژاردنی پێشوەختە لە 10 تشرینی یەكەم (10) ی 2021 بۆ خولی پێنجەمی ئەنجومەنی نوێنەرانی عێراق بەڕێوەبچێت. ئەم هەڵبژاردنە بەگوێرەی یاسای ژمارە 9 ی ساڵی 2020 بەرێوەدەچێت كە 18 پارێزگای لە عێراق دابەشكردووە بۆ 83 بازنەی هەڵبژاردن كە هاوتای ژمارەی كۆتای ژنانە، مەرجیشە لەهەموو بازنەیەكدا كاندیدێكی ژن سەربكەوێت. جگە لەوەش كاندیدەكان جگە لە حیزب و هاوپەیمانێتییەكان، ڕێژەیەكی بەرچاویان بەشێوەی سەربەخۆ و لیستی تاك بەشداری دەكەن.


گۆڕی مرۆڤە نەمردووەکان بووەتە شوێنی ژیانی بێ لانەکان | ROJnews\nپێنجشەممە, 24 ماي 2018 - 10:26\nپەرەسەندنی دیاردەی گۆڕخەوی و کارتۆن خەوی لە ئێراندا ڕووی لە هەڵکشانە و جگە لە شارەکانی دیکە، تەنیا لە تارانی پایتەخت زیاتر لە ٢٠هەزار کەس لەو دۆخەدا ژیان دەگوزەرێنن.\nنەبوونی سیستمێکی ئابوری و دادپەروەر بووەتە هۆی بەرزبوونەوەی دیاردەی کارتۆن خەویی و گۆڕخەوی لە ئێران و بە تایبەت لە پایتەختدا، ئەویش لە ژێر سێبەری دەسەڵاتی کۆماری ئیسلامی-دا، ساڵ لە دوای ساڵ ئاستێکی ھەژێنەر تر بەخۆیەوە دەبینێت و دەوڵەتی ئێران بۆ شاردنەوەی ڕووخاوی ناوخۆیی کەمترین ئامار دەخاتە پێش چاو.\nکەمدەرامەتی و هەژاری، نەبوونی شوێنی مانەوە و قەیرانە ئابورییەکان و گرفتە کۆمەڵایەتییەکان و ڕاکردن لە ماڵ بووەتە هۆکاری سەرەکی دروستبووونی ئەو ژیانە، کە بەر هاوڵاتیانی فارس، کورد، عەرەب و ئەفغان و بە گشتی خەڵکی زۆربەی نەتەوە جیاوازەکان کەوتووە، کە ڕوویان لە شارە گەورەکان کردووە و ژیان و خەویان لە ناو بازنەی کارتۆن یاخود گۆڕێکدا جێگر بووە.\nئەو کەسانەی کە شەو و ڕۆژیان لەسەر شەقامەکان و ناو گۆڕە هەڵکەندراوەکان دەبەنەسەر، ژن، منداڵ و خێزانەکانن، تەنانەت کرێکارانی بێکار کراو، لە ناو ئەو گۆڕانەدا یەک کەس و هەندێکجار پێنج کەس ژیان دەگوزەرێنن، بۆیە مرۆڤ ئەو پرسیارەی لادروستەبێت کاتێک مرۆڤ هەمیشە لە گۆڕ دەترسێت ئێستا ئەو کەسانە چۆن بیر لە جیهان وژیان دەکەنەوە؟، ئایا کۆمەڵگە چۆن سەیریان دەکات؟ خەوتن لە ناو گؤڕی مردووەکان دا چۆنە؟ یان دەتوانین بڵین بە هەر مردوویەک زیندووێک بێ ماڵ دەبێت.\nڕۆژنامە و ڕاگەیاندنەکانی ناوخۆی ئێران لە زاری بەرپرسانەوە، ساڵانە ئامارێک سەبارەت بە ڕیژەی ئەو کەسانە دەخەنە ڕوو کە دوور لە ڕاستییەوە، بەڵام بە پێی ئامارە نا فەرمییەکان زۆربەی ئەو کەسانەی لە سەر شەقامەکان ژیان دەگوزەرێنن لە شارەکانی وەک مەشهەد، ئێسفەهان و زۆرێکی دیکە لە شارە گەورەکانی ئێران گیرۆدەی مادەی هۆشبەرن، بە تایبەت ئامارەکان لە تاران پایتەختی ئێران بە زیاتر لە ٢٠ هەزار کەس مەزندە دەکرێت.\nهەنگاونەنانی کاربەدەستان بۆ چارەسەری ئەو دۆخە و پشێویی و زیانە کۆمەڵایەتییانی ناو ئێران، لە دوای هاتنی حکومەتی 'کۆماری ئیسلامییەوە' دوو هێندەی دیکە زیادی کردووە، ئەمەش سەلمێنەری ئەوەیە کە ئەو دەسەڵاتە دەیەوێت لە رێگای ئەم سەرکوتگەرییەوە، ماوەیەکی دیکەش لە تەمەنی خۆی درێژتر بکاتەوە.


کتێبەکانی جەلال مەلەکشا | ماڵپه‌ڕی فەرمی جەلال مەلەكشا\nکۆی به‌رهه‌مه شعرییه‌کان جەلال مەلەکشا\nچاپی یەکەم: 2014\nئەژمار: 2000 بەرگ\nچاپی دووهەم: 2018\nئەژمار: 1000 بەرگ\nده‌رباره‌ی کتێبی کۆی به‌رهه‌مه شعرییه‌کان جەلال مەلەکشا:\nئەم کتێبە بریتیە لە دوو بەش لە شیعرەکانی جەلالی مەلەکشا بە زمانەکانی کوردی و فارسی. بەشی شیعرە کوردییەکانی ئەم کۆکراوە لە ژێر ناوی “زڕەی زنجیری وشە دیلەکان” بریتیە لەو شیعرانەی کە لە ساڵانی ١٩٨١ تا ٢٠٠٦ نووسراون. بەشی فارسیدا ئەم کتێبەش کە لە ژێر ناوی “آوازھای فصل اضطراب” بڵاو بۆتەوە بریتیە لەو ھۆنراوانەی کە لە ساڵەکانی ١٩٥٣ تا ٢٠٠٤ نووسراون. ئەم کتێبە بۆ یەکەم جار لە ساڵی ٢٠١٤ لە چاپدرا و خەڵکانێکی زۆر پێشوازیێکی زۆر باشیان لێکرد و بۆ دووھەم جار لە چاپدرا. شیعرەکانی ئەم کۆبەرھەمە کوردی-فارسییە چەمکێکی کۆمەڵاییەتی و سیاسیان ھەیە. بڕێ لە شیعرەکانی ئەم کۆبەرھەمە بە زمانەکانیتر وەڕگەڕاوەتەوە.\nکۆمەڵە چیرۆکی کارەسات جەلال مەلەکشا\nچاپی یەکەم: 2013\nبڵاوگە: پەخشانگای زانستی کالج\nئەژمار: 3000 بەرگ\nچاپی دووهەم: 2014\nچاپی سێیەم: 2016\nده‌رباره‌ی کتێبی کۆمەڵە کورتە چیرۆکی کارەسات:\nکتێبی کۆمەڵە کورتە چیرۆکی کارەسات بریتیە لە ١٩ کورتەچیرۆک بە زمانی کوردی. ھەندێ لە داستانەکانی ئەم کۆکراوەیە پێشتر لە گۆڤاری سروە و رامان و… بڵاو بوونەتەوە و لە ساڵی ٢٠١١ بۆ یەکەمجار کۆکرانەتەوە و بە شێوەی کۆمەڵە چیرۆک لە چاپدراوە. لەم کتێبەدا نووسەر بە وردی سەرنجی خۆی دەخاتە سەر شێوەی نالەباری ژیانی ئینسانی کورد و شەڕی ناوخۆ و بۆنەگەلی سیاسی و کۆمەڵایەتی خەڵکی کوردستان و ڕووداوەکان و بابەتەکان لە لایەنی سەبەب و شۆنھارییەوە تاوتوێ کردووتەوە. ئەم کتێبە بەزمانێکی سادە و رەوان نووسراوە. ھەندێ لەم کورتەچیرۆکانە کە لەم کتێبەدا ھاتووە بەزمانەکانی فارسی و عربی و تورکی و ئینگلیزی و فەڕانسی و رووسیش وەڕگەڕاوەتەوە. “کارەسات” تاکوو ئێستا سێ جار چاپی دووبارە بۆتەوە.\nزڕه‌ی زنجیری وشه دیله‌کان جەلال مەلەکشا\nچاپی یەکەم: 2004\nچاپی دووهەم: 2004\nچاپی سێیەم: 2005\nئەژمار: 5000 بەرگ\nده‌رباره‌ی کتێبی زڕەی زنجیری وشە دیلەکان:\nکتێبی زڕەی زنجیری وشە دیلەکان هه‌ڵبژارده‌یه‌که لە شیعرەکانی ساڵەکانی ١٩٧٣ تا ٢٠٠٤ شاعیری کورد جەلالی مەلەکشا کە بۆ یەکەمجار لە ساڵی ٢٠١٤ لەچاپدرا. بابەتی سەرەکی ئەم بەرھەمە شیعریە دەربارەی بارو دۆخی کوردستان و ئێرانە. چەمکی زۆربەی شیعرەکان کۆمەڵایەتی یان سیاسین و بڕێ لە شیعرەکان ناوەرۆکێکی ئەویندارانەیان ھەیە و لە دەروونی خودی شاعیر ئەدوێن. زۆربەی ئەو بەرھەمە شیعرییانەی کە لە کتێبی کۆمەڵە شیعری زڕەی زنجیری وشەدیلەکاندا لە چاپدراوە پێشتر لە رۆژنامە و گۆڤارە کوردیەکاندا بڵاوبوونەتەوە. ئەم کتێبە با ئەوەیکە مۆڵەتی ئەوەی پێ نەدرا تا لە بەشەکانی دیکەی کوردستاندا (باکوور، باشوور و رۆژئاوا) لە بەر دەستی خوێنەر بێ سەرکەوتنی باشی بەدەست ھێنا و تا ئێستا سێ که‌ڕه‌ت چاپ بۆته‌وه.


ئێستا کاتی شه‌ڕ نییه!…. نووسینی: ئیسماعیل ڕواندزی – Denegkan\nئێستا کاتی شه‌ڕ نییه!…. نووسینی: ئیسماعیل ڕواندزی\nگه‌رچی تورکیای که‌مالیزم ده‌مێکه حکومه‌ت‌و ده‌سه‌ڵاتی باشووری کوردستانی لێبۆته کێشه‌و ترسێکی گه‌وره، به‌ڵام قه‌یرانی بنچینه‌یی‌و ئه‌سڵی تورکیا له پێناسه‌و سیسته‌مه که‌مالیستییه‌که‌ی خۆیدایه. به‌داخه‌وه تا ئێستا سیاسه‌تمه‌داران‌و ناوه‌نده سیاسییه‌کانی تورکیا نایانه‌وێ ئاماژه به ئه‌سڵی کێشه‌و قه‌یرانی خۆیان بکه‌ن، به‌ڵام باوه‌ڕ ناکه‌م تازه له‌که‌س شاره‌وه بێت که تورکیا به‌ده‌ستی ته‌نگژه‌یه‌کی ناسنامه‌یی قووڵ ده‌ناڵێنێ. ته‌نانه‌ت هه‌ر ئه‌م قه‌یرانه‌شه وای له تورکیا کردووه نه‌توانێ وه‌ک ده‌وڵه‌تانی‌تری ناوچه‌که به عه‌قلانییه‌تێکی زیاتر ڕه‌فتار له‌گه‌ڵ ده‌سه‌ڵاتی باشووری کوردستاندا بکا.\nزۆر که‌س ئێستا ئه‌و پرسیاره‌یان لا دروست بووه که ئایا مه‌به‌ستی تورکیا له‌م ئۆپراسیؤنه سه‌ربازییه‌ی ئێستایدا چییه؟ ئایا ڕاسته ئامانجه‌که لێدانی په‌که‌که‌یه؟\nڕاستییه‌که‌ی که‌م نین ئه‌و لایه‌نانه‌ی که پێیانوایه مه‌به‌ستی ئه‌سڵی تورکیا لێدانی په‌که‌که‌یه، به‌ڵام ئه‌وانه ئه‌وه له‌بیرخۆ ده‌به‌نه‌وه که وڵامی ئه‌و پرسیاره بده‌نه‌وه که ئایا په‌که‌که له باشووره تا تورکیا هێڕشی بکاته سه‌ر؟ بێگومان نه‌خێر، په‌که‌که هیچ بوونێکی فه‌رمی له باشووردا نییه، ئه‌گه‌ر بوونێکیشی هه‌بێ ئه‌وا له ناوچه سنوورییه‌کانه‌و ناتوانرێ ئه‌م بوونه‌شی کۆنتڕۆڵ بکرێ. بۆیه زۆر هه‌ڵه‌یه که پێمانوابێ مه‌به‌ستی ئه‌سڵی تورکیا له‌م هێرشه‌ی په‌که‌که‌یه، ڕه‌نگه یه‌کێک له مه‌به‌سته‌کان په‌که‌که بێت، وه‌لی گومان له‌وه‌دا نییه که مه‌به‌ستی بنچینه‌یی تورکیا په‌راوێزخستنی کورده له پرۆسه‌ی سیاسی ئێراق‌و ڕێگرتنه له بوونی کورد به به‌شێک له نه‌خشه‌ی سیاسی و ئیستراتیژی ناوچه‌که‌و تێکدانی ئاسایش‌و بنه‌مای ده‌سه‌ڵاتی کورد له کوردستانه. ئێمه وه‌ک کورد نابێ فریو به ته‌بلیغاتی ژه‌هراوی تورکیا بخۆین به‌وه‌ی که باشوور یارمه‌تی په‌که‌که ده‌داو ئاسایشی تورکیاشی خستۆته مه‌ترسیه‌وه. دیاره لێره‌دایه که نابێ به‌شێوه‌ی عاتیفی بڕواننینه ئه‌م ته‌نگژه‌یه‌و وه‌زعیه‌تێک بۆ باشووری کوردستان بخولقێنین که تورکیا شه‌ڕێک به‌سه‌ر باشووری کوردستان بسه‌پێنێ، که نه بۆ ئه‌م شه‌ڕه ئاماده‌یه‌و نه له قازانجیشیه‌تی. له‌وانه‌یه، ده‌ڵێم له‌وانه‌یه، شه‌ڕی تورکیا له داهاتوودا به‌رۆکمان بگرێ، به تایبه‌تی ئه‌گه‌ر باشووری کوردستان له سه‌ربه‌خۆیی خۆی نزیک بێته‌وه، به‌ڵام ئه‌مڕۆ باشووری کوردستان به‌هیچ شێوه‌یه‌ک بۆ ئه‌م شه‌ڕپێفرۆشتنه‌ی ئێستای تورکیاو ئه‌و بیانوانه‌ی له‌پشت ئه‌م شه‌ڕپێفرۆشتنه وه‌ستاون ئاماده‌یی ته‌واوی نییه‌و له قازانجیشی نیه. من مه‌به‌ستم لێره‌دا ئه‌وه نییه که ئه‌گه‌ر تورکیا هێڕشی کرده سه‌ر هاووڵاتیانی باشوور ئێمه به‌رگری نه‌که‌ین به‌ڵکو کورد له باشوور ده‌بێ زۆر به توندی به‌رپه‌چی هه‌ر هێڕشێکی تورکیا بۆ سه‌ر گیان‌و ماڵی هاووڵاتیانی باشوور بداته‌وه‌و به‌رگری له‌خۆی بکا، به‌لام له‌مه زیاترو له‌ده‌ره‌وه‌ی به‌رگریکردن له‌خۆ تێکه‌ڵاوبوونی باشووری کوردستان له‌م شه‌ڕه نه دروسته‌و نه له قازانجیشمانه، به تایبه‌تی که کورد تا ئێستا له باری سیاسی‌و ئابووری‌و دیبلۆماسییه‌وه ئاماده نییه. به‌داخه‌وه ئێمه خاوه‌نی میدیایه‌کی باش نیین ئه‌گینا له‌جیاتی ئه‌و هه‌ڵسوکه‌وته ئیحساساتییه‌ی ئێستای میدیای کوردی‌و ئه‌و عه‌نته‌ریات نواندنه‌ی ده‌بوایه به پێچه‌وانه خۆمان وه‌ک قوربانی و مه‌زلوم ده‌رخستایه‌و ئه‌م هات‌و هاواره‌ی تورکیامان گه‌وره بکردایه‌ته‌وه‌و سه‌رنج‌و لایه‌نگیری ئه‌وڕوپاو ئه‌مریکاو زۆربه‌ی ڕای کۆمه‌ڵگه‌ی نێوده‌وڵه‌تیمان بۆلای خۆمان ڕاکێشایه‌و ئینجا ئه‌گه‌ر پێویست بوو شه‌ڕیش بکه‌ین ئه‌وا له‌پشت ئه‌وان ئه‌م شه‌ڕه بکه‌ین. ئێمه پێش ئه‌وه‌ی بچینه شه‌ری تورکیا ده‌بێ به‌لایه‌نی که‌مییه‌وه به ئه‌وڕوپاو ئه‌مه‌ریکا بسه‌لمێنین که ئه‌وه کورد نییه ئاسایشی تورکیای خستۆته مه‌ترسییه‌وه به‌ڵکو ته‌واو به پێچه‌وانه‌وه ئه‌وه تورکیایه که سه‌د ساڵه ئاسایشی کوردی تێکداوه‌و ته‌نانه‌ت بوونی نه‌ته‌وه‌ی کوردیشی خستۆته مه‌ترسییه‌وه. به‌ڵام ده‌بێ ئه‌مه بزانیین که گۆڕینی ئه‌م هاوسه‌نگییه به‌شه‌ڕی چه‌کداری ناکرێ، به‌ڵکو دروستکردنی ئه‌م هاوسه‌نگییه به سیاسه‌ت ده‌کرێ. شه‌ڕه‌که‌ی تورکیا له‌گه‌ڵ ئێمه ته‌نها سه‌ربازی نییه به‌ڵکو لایه‌نی سیاسی، مه‌عنه‌وی، دیبلۆماسی‌و ئابوریشی له‌خۆ گرتووه، هه‌ربۆیه یه‌کجار ترسناکه پێمانوابێ که شه‌ڕی تورکیا له‌گه‌ڵ کورد ته‌نها سه‌ربازییه. چونکه شه‌ڕی تورکیا ته‌نها به ئیحساسات‌و قاره‌مانی له به‌ره‌کانی جه‌نگدا ناکرێ به‌ڵکو له‌گه‌ڵ قاره‌مانییه‌تی به‌ره‌کانی جه‌نگیش ده‌بێ فکرێکیش له لایه‌نه ئابووری، سیاسی، دیبلۆماسی‌و مه‌عنه‌وی ئه‌م شه‌ڕه بکه‌ینه‌وه.\nبه‌ڕاستی ئه‌م شه‌ڕه‌ی ئێستا شه‌ڕی ئێمه نییه، بۆیه ده‌سه‌ڵاتی باشوور نابێ خۆی تێکه‌ڵاوی ئه‌م شه‌ڕه بکا. کورد له باشووری کوردستان ده‌بێ به‌دوای چه‌سپاندنی مافه‌کانی بێت له چوارچێوه‌ی پرۆسه‌ی سیاسی ئێراق‌و به‌رده‌وامیش بێت له سازکردنێکی کیانی سیاسی خۆی بێئه‌وه‌ی بکه‌وێته سه‌نگه‌ری دژایه‌تی ئه‌مریکا. ئه‌و لایه‌نانه‌ش که نامه‌سئولانه شیعار ده‌ده‌ن و عه‌نته‌ریات ده‌نوێنن بچوکترین بیریان له‌وه نه‌کردۆته‌وه که ئه‌مه خۆ گه‌مه‌ی منداڵان نییه، به‌ڵکو قسه لێره له‌سه‌ر چاره‌نووسی هه‌فت ملیۆن که‌سه له باشووری کوردستان بۆیه سه‌رکردایه‌تی کوردستان ده‌بێ زۆر گوێ به ڕه‌خنه‌ی ڕه‌وته پۆپۆلیسته‌کانی کوردستان نه‌دات، به‌ڵکو ئه‌مرؤ ئه‌رک‌و مه‌سئولیه‌تی مێژوویی سه‌رکردایه‌تی سیاسی باشووری کوردستان ئه‌وه‌یه تا پێی ده‌کرێ خۆی له‌م شه‌ڕه بدزێته‌وه. سه‌رکردایه‌تی سیاسی باشووری کوردستان، تا ئه‌و کاته‌ی یه‌کگرتوویه‌کی نه‌ته‌وه‌یی له‌هه‌ر چوار پارچه‌که بوونی نییه، ئه‌رکی سه‌ره‌کی ئه‌وه‌یه کیان‌و ده‌سه‌ڵاتی خۆی‌و ژیانی خه‌ڵکی باشوور بپارێزێ نه‌ک خۆی تێکه‌ڵاو بکات له‌گه‌ڵ شه‌ڕێک که له هیچ ڕوویه‌که‌وه کوردی باشوور بۆی ئاماده نییه.\nPrevious فیرعەونیش فرمێسكی بۆ ئەنفال باراند… تاریق نامیق حەسەن\nNext لیستی هاوپشتیوانی بۆ داكۆكی لەئازادیی بیروڕاو


كاریگەری و نا كاریگەری خۆپیشاندان\nلەسەرو بەندی شەپۆلێكی تری خۆپیشاندانی بزوتنەوەی نارەزایەتی كۆمەڵایەتی لە كوردستان دژ بە سیستەمی حكومرانی وسیاسەتی برسیكردن و كۆنترۆڵكردنی كۆمەڵگا. لێرە و لەوێ و رۆژانە بە چەندان نوسین و وتارو چاوپێكەوتنی میدیایی ئاشنا دەبین لە بارەی كاریگەری و ناكاریگاری ، پێویستی نا پێویستی خۆپیشاندان.\nبەشێكی تری تا ئاستی نەسیحەتكردنمان دەروات بەوەی خۆپیشاندان هیچ لە دۆخەكە ناگۆرێت و تەنیا كاری ئاژاوە گێری و تێكدان و زیان و لێدان لەبەرژەوەندی گشتی لێدەكەوێتەوە ؟!.\nخۆپیشاندانی نەوەتەكان، ئەوەی 17ی شوبات، چی گۆڕی، ئەی ئەوانی دواتر هیچی لێ سەوز بوو، ئەزموونی بەناو بەهاری عەرەبی چی پێی بوو، ئەی ڕاپەرینەكانی مانگی ئۆكتۆبەری ساڵی رابردووی عێراق توانی چی بكات؟، كە زیاتر لە ساڵێكی خایاندو ئێستاش بە شێوازی جیاواز بەردەوامە. هتد... .\nبۆ ئەوانەی بەهەربیانوویەكبێت دژ بە مافی خۆپیشاندانن و هەڵگری گوتاری بی هودەیین، وەڵامی ئەم پرسیارانە ئەوەیە كە تەنیا چەند كەسێك لەم نێوەدە لەناووچوون و هیچی لە دۆخەكە نەگۆری و ناشگۆرێت ؟. لێرەدا گرفتی گەورەی ئەم دوونیابینییە نەگۆرە لەوەدایە، خۆپیشاندان لە كاریگەری و نا كاریگەری، پێویستی نا پێویستی كورتدەكاتەوە و لە سیاقە جەوهەرییەكەی بەتاڵی دەكاتەوە، هەرئەوەشە وادەكات ئەم تێگەیشتنە رێگربێت لە بینینی گرنگی و پێویستییەكانی لە چوارچێوەی پرۆسەیەكی بەردەوام .\nبۆ ئەوانەی لە گۆشەنیگای میتۆدی ماتریالیزمی مێژوویی تەماشای گۆرانكاری ناو مێژووی دەكەن، تابلۆكە جیاواز دەبینن. لەم چەرخەدا هەریەك لەم ئەزموونە تازانە خوێندنەوەی تایبەتی و خۆیی هەیە لە چوارچێوەی بەهەندوەرگرتنی جوگرافیای سیاسی، شێوە و رۆڵی دەوڵەت، باری ئابوری و شێوەی بەرهەمهێنان و رۆڵی چینەكۆمەڵایەتییەكان، ئاستی رێكخستن وشیاری و یەكگرتوویی چینی كرێكارو پەراوێزخراوەكان،بە فاكتەری نێودەوڵەتی و هەرێمایەتیشەوە .\nخۆپیشاندان وەك ماف\nسەرەتا پیویستە دان بەوەدابنێین یا جەخت لەوە بكەینەوە، خۆپیشاندان بەشێكە لە ئازادی ڕادەربرین، میكانزمێكە بۆ زەمانەتی بەشداری سیاسی وفكری و كلتوری و گەیاندنی بیروڕا، كۆڵەكەیەكی گرنگی دەستەبەركردن و پاراستنی فرەیی و پلۆرالیزمە. لە پەیمانامەی نێودەوڵەتی مافە سیاسی و مەدەنییەكان وەك مافێكی بنەرەتی ناسێنراوە، هەربۆیە دەسەڵات بەهیچ دەوڵەتێك نەدراوە لە چوارچێوەی تەشریعاتی ناوەخۆیی ئەم مافە بدات یا وەری بگرێتەوە، بەڵكو تەنیا ئەركی رێكخستنیەتی لە چوارچێوەی یاسادا .ئەوەی لە ئێستادا دەگوزەرێت بەتاڵكردنەوەی خۆپیشاندان و ئازادی ڕادەربرینە وەك ماف، هەولێكە بۆ نەهێشتنی فرەیی و پلۆرالیزمی سیاسی و فكری وەك بەشێك لە ئەجندای كۆنترۆڵكردنی تەواوی كایەكانی كۆمەڵگا.\nلە هەولێر و دهۆك ئەم مافە تەواو قەدەغەكراوە، لە ناوچەكانی سلێمانی تائاستێك رێگەپێدراوە دواتر سەركوت دەكرێت وەك بینیمان، هەربەو هۆیەشەوە دەیان خۆپیشاندەر و رۆژنامەنوس چالاكوان لە سەرتاسەری كوردستان دەخرێنە كونجی زیندان بە بیانوی نەبوونی مۆڵەتی خۆپیشاندان، یا نوسینی چەند پەرەگرافێك، كاتێك داوای مۆڵەتیش دەكەیت رەتی دەكەنەوە. ئەوەی ئێستا روودەدات درێژكراوی پێشووە، دەساڵ لەمەوبەر پێشبینیمان كردبوو، ئەو كاتەی یاسای ژمارە (11) رێكخستنی خۆپیشاندان دەكراو، خۆپیشاندان لە ئاگەداری بۆ مۆڵەت جێگیركرا، ئەو كات گوتمان ئەوە یاسای رێگریكردنە لە مافی خۆپیشاندان نەك رێكخستنی، چەندین نارەزایەتی و خۆپیشاندانیش دژی یاسای خۆپیشاندان ئەنجامدرا.\nپرسی بزوتنەوەی نارەزایەتی كۆمەڵایەتی\nدروستبوون و فراوانبوونی بزوتنەوەی نارەزایەتی كۆمەڵایەتی لە كوردستان پرسێكی ئیرادەگەری یا مفتعل نییە، دروستبوون و هەڵكشانی ئەم بزوتنەوەیە مێژوویەكی دوورو دێژی هەیە، لە دوای ڕاپەرینیشەوە بەشێوازی جیاواز ئەم بزوتنەوەیە دەركەوت، لەگەڵ هەڵكشانی نادادپەروەری و تاڵان و فەرهودكردن و دروستبونی شەری ناوەخۆ و دواتر سیاسەتی برسیكردن و كۆنترۆڵكردنی كۆمەڵگا، ئەمیش چووە ئاستێكی تر و بەرفروانتربوو، تا گەیشتە ئاستی ئەمرۆ كە ز‌ورینەی خەڵكی كوردستان پێك دەهێنێت بە لاینگرانی خوارەوەی حزبە دەسەڵاتدارەكانیشەوە.\nتێگەیشتن لە خۆپیشاندان و ئازادی ڕادەربرین دانابڕدرێت لە بینینی مرۆڤ وەك كائینێكی سیاسی و كۆمەڵایەتی و سروشتی بەرەنگاری و بەشداری لە زیندویەتی ژیانی راستەقینەدا.\nچەند پرسیارێك بۆ داهاتوو\nمومارەسەركردنی مافی خۆپیشاندان لە چ بارودۆخێكدا و بەرامبەر چ جۆرە لە دەسەڵات و لە چ هەلومەرجێكی گشتیدایە، بۆچی زۆر جار ئەنجام و بەرهەمی خۆپیشاندان و ناڕەزایەتییەكان هێزەكانی ناوسیستەم و سودی لێ وەردەگرن و دەیكەن بە پلیكانێیەك بۆ سەركەوتنی هەندێك لایەن و كەس بۆ ناو پەرلەمان و دەسەڵات، هۆكاری مانەوەی ئەم مۆدێلە لە حوكمرانی لە بەرامبەر فشاری خۆپیشاندەران و بزوتنەوەی ناڕەزایەتی كۆمەڵایەتی چییە ؟، ئایە بەهێزی دەسەڵاتە یا غیابی ئەلتەرناتیڤ؟.\nبۆچی لەم سەردەمەدا لە هەمووكات زیاتر هێرش دەكرێتەسەر مەبادەئو پرنسیپی خۆرێكخستنی جەماوەری پەراوێزخراو و بابەتی تەحەزوب ؟ . ئەركی ئەو هێزانە چییە كە خۆییان لە دەرەوە یا بەرهەڵستكاری ئەم مۆدێلە لە حوكمرانی دەبینن ؟ . لە ئەلقەی داهاتوو بەشی دووەمی ئەم وتارە هەوڵی وەڵامدانەوەی بەشێكی ئەم پرسیارانە دەدەین ؟.


فڕۆکە جەنگیەکانی ئیسرائیل، هێرشیان کردە سەر بنکە سەربازییەکانی سووریە لەبەرزاییەکانی گوڵان\nسەرلەبەیانی ڕۆژی پێنجشەممە ٢١ی پووشپەر، ئەرتەشی ئیسرائیل هێرشی کردە سەر سێ بنکەی سەربازی سووریە لەبەرزاییەکانی جەولان. ئەرتەشی ئیسرائیل ڕایگەیاندوە ئەم چالاکییە سەربازییە وەڵامدانەوە بووە بە پێشێلکردنی سنووری ئاسمانی وڵاتەکەی لەلایەن کۆپتەرە سوورییەکانەوە.\nهاوکات لەگەڵ سەفەری بێنیامین نێتانیاهوو، سەرۆک وەزیرانی ئیسرائیل و عەلی ئەکبەر وەلایەتی، ڕاوێژکاری خامنەیی بۆ مۆسکۆ بۆ دیدار و گفتوگۆ لەگەڵ ڤلادیمێر پۆتین، ڕۆژی چوارشەممە فڕۆکەیەکی سووری لەئاسمانی ئۆردۆنەوە سنووری ئاسمانی ئیسرائیلی بەزاند. ئەرتەشی ئیسرائیل ئەم کۆپتەرەی بە مووشەکی پاتریۆت لە نزیکییەکانی دەریاچەی تەبەرییە خستەخوارەوە. بە پێی ڕاپۆرتی هەواڵنێری ڕوەیتەرز، ئەرتەشی ئیسرائیل بەرەبەیانی ڕۆژی ٥ شەممە لە وەڵام بە پێشێلکردنی سنووری ئاسمانی وڵاتەکەی لە لایەن سووریەوە، سێ بنکەی سەربازی سووریەی لەقەنتەرییە کردۆتە ئامانج. ئەرتەشی ئیسرائیل دەڵێت سپای قودس لەم ناوچەوە چەک و چۆلی بۆ حیزب وڵڵای لوبنان ناردوە.\nئێوارەی ڕۆژی چوارشەممە بێنیامین نێتانیاهوو سەرۆک وەزیرانی ئیسرائیل لەوتووێژ لەگەڵ ڤلادیمێر پۆتین ، سەرۆک وەزیرانی ڕووسییە ، پووتینی دڵنیا کردبۆوە کە ئیسرائیل دەستبەرداری هەوڵەکانی بۆ رووخانی ئەسەد دەبێت بەمەرجێک مۆسکۆ داوا لە ئێران بکات کە سووریە بەجێ بهێڵێت و لەو وڵاتە بڕواتە دەرەوە.\nنێتانیاهوو ڕۆژی پێش سەفەرەکەی بۆ مۆسکۆ، لەدیدار لەگەڵ ئێلێکساند لاڤۆرانتیڤ هەناردەی تایبەتی سەرۆک کۆماری رووسیەو ییکی ڤۆرشینین، جێگری وەزیری دەرەوەی ڕووسیە ڕایگەیاندوە کە ئیسرائیل بوونی هێزەکانی ئێران لە هیچ شوێنێکی سووریە قبووڵ ناکات و نابێ ئیزن بدرێت هیچ وڵاتێک شەڕی خۆی لە خاکی وڵاتێکیتردا بکات.


“وێنەیەك هەموو مانگێك دووبارە دەبێتەوە” مردنی خانەنشینێك لەسەرەی وەرگرتنی مووچە كاردانەوەی لێدەكەوێتەوە – تۆڕی میدیایی خەڵک\n2020/07/15 - 8:00 PM\nئەمڕۆ چوار شەممە لە سلێمانی لە سەرەی وەرگرتنی مووچەی خانەنشینی مانگی 5ی ساڵی ڕابردوو لەو بەر گەرمای هاوینە پیاوێكی بەتەمەن گیانی لەدەستدا و ئەوەش كاردانەوەی توندی لێكەوتەوە، چونكە ئەمە چەندین جارە ئەو حاڵەتە ساڵانە دووبارە دەبێتەوە.\nمحەمەد گۆمەشینی، چالاكوان و نووسەر لە هەژماری خۆی لە فەیسبووك ڕایگەیاندووە، “كە دەڵێین پلانتان نیە و شكۆی مرۆڤتان شكاندوە و خەڵكتان كوشت لە خەفەتان، هەزار زۆڕنا ژەن و كۆیلەی بێ دەماغ دەیباتەوە سەر قەزیەی كوردایەتی و وەتەنیات فرۆشتن و ….هتد. ئاخر گەمژە با باوكت وەك ئەو پیاوە لە سرەی مووچە وەرگرتن دوای چوار سەعات وەستان لەگەرما دڵی وەستابێ و بمرێ بزانم چی دەڵێی . ئاخر وەك بیستم لە هەواڵەكە وتی لەو بانكە نزیكەی ١٢ هەزار كەس مووچە وەردەگرن”.\nئەو چالاكوانە، كە وتەبێژی دەستەی مافی مرۆڤی هەرێمیشە دەپرسێت: “كوا سیستەمی بانكی؟ كوا ڕێزی خانەنشین؟ كوا شوێنی وەستانی خەڵك بۆ وەستان؟ كوا ژن و مندال و باوكی خۆتان لەكام بانك بەو شێوە دەوەستن بۆ مووچە؟”\nلای خۆشیەوە، د. ڕەوەند كامەران، پزیشكی نەخۆشییەكانی قوڕگ و لووت و گوێ لە هەژماری خۆی لە فەیسبووك نووشیویەتی، “هەر فەرمانبەرێك بە درێژایی ماوەی خزمەتی وەزیفی مانگانە بڕێك لە مووچەكەی بۆ خانەنشینی لێ دەبڕدرێت، بەلام كاتێك خانەنشین دەبێت بەو جۆرە كارەساتبارە مووچە وەردەگرێت، لەكاتێكدا لە زۆربەی وڵاتانی جیهان فەرمانبەر دوای خانەنشین بوونی باشترین شایستە و بیمەی بۆ دابین دەكرێت بۆ ئەوەی لەپای ئەو خزمەتی كردوویەتی تەمەنی پیری بە شكۆمەندانە بژی”.\nڕاشیگەیاندووە، ئێمە ڕۆژانە هاواردەكەین لەسەر خۆپارێزی كۆرۆنا، كەچی مام حاجییەك لەبەر گەرما دەمرێ و دەشڵێت: “پێرەكانی ئێمە، هیچیان كەمترنییە لە پیرەكانی خەلیج، كە مووچەیان بە چەك بۆ دەچێتەوە ماڵەوە”.\nئاماژەی بەوەشكردووە، “وەزیرەكان، ئەمانە باوك و باپیرانمانن، ئەوان سەردەمانێكیان تێپەڕاند، كە ئێوەن ئێستا لێی دەخۆن، بەڵام بەو هەموو شەهادە زەبەلاحەی كە هەتانە، نەتانتوانی میكانیزمێك بۆ پێدانی مووچەكەیان بدۆزنەوە، تاوەكوو ئەوانیش تۆزێك بحەسێنەوە”.\nهاوكات، عەبدولستار مەجید، سەرۆكی فراكسیۆنی كۆمەڵ لە پەڕلەمانی كوردستان دەڵێت: “لە بەشێکی زۆری وڵاتە پێشکەوتووەکان، ئەو کەسانەی دەچنە تەمەنەوە، جا پێشتر فەرمانبەر بوبن یان نا، حکومەت مووچە و هاوکاریی مانگانەیان بۆ دەبڕێتەوە تا ئەو تەمەنەی ماویانە بەسەربەرزی و ئیسراحەتەوە بژین و پێویستیان بە کەس نەبێ “.\nدەشڵێت: “ئەم سوکایەتییەی بە ئینسانی کورد دەکرێت لەسەر دەستی دەسەڵاتدار و حکومەتی هەرێم لە دنیادا نمونەی نیە !”.\nئاماژەی بەوەشكردووە، کام دەسەڵاتدار قبوڵی ئەوە دەکات دایک یان باوکە بەتەمەنەکەی بەم گەرمای هاوینە بۆ وەرگرتنی کەمە مووچەیەکی ساڵی ڕابردوو بوەستێ و بەوهۆیەشەوە گیان لەدەستبدات ؟!\nپڕۆسەی خوێندنی ئەمساڵ لە مەترسیدایە و دواین بڕیار دەدرێت\nسەرۆكی دادگای سلێمانی: سەرەڕای بێ مووچەیی فەرمانبەران لەخۆبوردووانە كار دەكەن


وه‌زاره‌تی خوێندنی باڵا نووسراوێك ئاراسته‌ی زانكۆكان ده‌كات | دەزگاى زارى کرمانجى\nوه‌زاره‌تی خوێندنی باڵا نووسراوێك ئاراسته‌ی زانكۆكان ده‌كات\nزاری كرمانجی - بەمەبەستی ئامادەكردنی رێنمایی نوێ بۆ خوێندنی ماستەر و دكتۆرا، وەزارەتی خوێندنی باڵا و توێژینەوەی زانستی هەرێمی كوردستان، داوا لەسەرجەم زانكۆكان دەكات راو و پێشنیارەكانیان ئاڕاستەی وەزارەت بكەن.\nلە نوسراوێكدا، وەزارەتی خوێندنی باڵا و توێژینەوەی زانستی، بەمەبەستی ئامادەكردنی ڕێنمایی نوێ بۆ خوێندنی دبلۆمی باڵا، ماستەر و دكتۆرا لەزانكۆكانی هەرێمی كوردستان، داوای له سەرجەم زانكۆ حكومییەكانی هه‌رێمی كوردستان كردووه، راو و پێشنیارەكانیان بۆ وه‌زاره‌ت ڕەوانە بكەن بۆ پەسەندكردنی.\nلە نوسراوه‌كدا راشیده‌گه‌ێنێت، داوا دەكەن ئەنجومەنی زانكۆكان بەشێوەیەكی فەرمی بۆچونەكانیان ئاڕاستەی فەرمانگەی توێژینەوە و پەرەپێدانی وەزارەت بكەن، دواین مۆڵەت بۆ وەرگرتنی ڕاوبۆچونەكان رۆژی چوارشەممەی داهاتو 15ی ئەیلول دەبێت.


دوای کشانه وه ی هێزه کانی ئه مه ریکا، عراق له نێوان شمشێری شیعه وسننه ... خدر زوحاك\nWritten by Administrator\tFriday, 23 December 2011 06:46\nدوای کشانه وه ی هێزه کانی ئه مه ریکا، عراق له نێوان شمشێری شیعه وسننه هه موو هێزه سیاسیه کانی عراق سوور بوون له سه ر کۆتای هاتن به داگیرکردنی عراق له لایه ن ئه مه ریکایه کانه وه وه ك خۆیان ئاوا پێناسه ی ئه وهێزه فریاد ڕه سه یان ده کرد به تایبه ت له وکاته ی که هێزه سیاسیه کانی عراق جگه له کورد بستێ خاکی ڕزگارکراویان له ده ست دا نه بوو هه موو ئه وهێزانه له ده ره وه ی سنوور ی عێراقه وه ئه یان ڕوانیه عراق ودواڕۆژی عراق وبه پێ ی ئه جندای سیاسی ئه و ووڵاتانه ی که باره گاکانیان لێ خستبوو تێڕوانینی خۆیان سه باره ت به عراق ودواڕۆژی سیاسی عراقی بڵاو ئه کرده وه ودوابه دوای ڕاپه ڕینی ١٩٩١ که به شێکی زۆری کوردستان به قاره مانێتی وخوێنی لاوانی کورد ئازاد کرا ئه وکاته ش به شێك له به رهه ڵستکارانی عراقی له شیعه وسنه ڕوویان کرده کوردستان وبه ره ی کوردستانی ئه وکات لانه ی بۆ ئه وحیزب ولایه نانه دیاری کردوو وپارێزگاریشی لێ کردن، به ڵام کاتێ که ڕژێمی عراقی ئه وکات مه ترسی له سه ر به رژه وه ندیه سیاسی وئابوریه کانی ووڵاته زل هێزه کانی جیهان دانا، وله سه رده می جۆرج بۆشی کوردا هه وڵ درا بۆ ته واوکردنی ئه وکارانه ی که جۆرج بۆشی باوك فریای نه که وتبوو ئه وه کاره ش بریتی بوو له ڕوخانی ڕژێمی دکتاتۆری عراقی وئازادکردنی گه لانی عراق له وزوڵم وزۆریه ی که له لایه ن سوپای عراقی وده زگا داپڵوسێنه ره کانی ڕژێمی دکتاتۆری ڕووبه ڕووی ده بوونه وه، هه ردوابه دوای ڕزگارکردنی عراق وڕووخانی ڕژێمی دکتاتۆری له لایه ن ئه مریکاو ووڵاته هاوپه یمانه کانی ناتۆوه ودوای ماوه یه کی که م عراق وه ك گۆمێکی شله قاوی لێهاتوو وشه ڕێکی درێژخایه ن له نێوان هه ردوومه زهه بی شیعه وسنه سه ری هه ڵداوعراق بووه شوێنێکی له بار بۆ چه ك دارانی القاعیده وله هه موو ووڵاته ئیسلامی وعه ره بیه کانه وه ڕوویان تێکرد بۆ شه ڕکردن له گه ڵ سوپای داگیرکه ر وده رکردنی ئه وسوپایه له سه رخاکی عراق، ئه گه رچی پێش هاتنی ئه مه ریکایه کان هه موو پێك هاته کانی کۆمه ڵگای عراقی خۆیان دابووه ده ست چاره نووس وبه ته مای خوا بوون ئه وڕژێمه یان بۆ له ناوببات، جگه له کورد که خاوه نی هێزێکی پێشمه رگه بوو به درێژای مێژوو ئه وهێزه شۆڕش گێڕه ی کورد له هه وڵ: ی پاراستنی کوردستان وگه لی کورد داخه باتی ده کرد وله وپێناوه ش ڕووبارێك خوێنی پێشکه ش کردبوو.\nدوابه دوای ڕێکه وتن نامه ی نێوان ئه مریکاو عراق له کشانه وه ی هێزه کانی ئه مه ریکا له عراق، ئه وه تا له م ساڵداوله وکاته دا دواین سه ربازی ئه مه ریکا خاکی عراق یان جێ هێشت وئه رکی پاراستنی ناوخۆو ده ره کی که وته ئه ستۆی سوپای عراق و وه زاره تی ناوخۆی عراقی به تایبه ت له وته نگژه ناوخۆیه ی که ئه مڕۆکه عراق ڕووبه ڕووی ده بێته وه له تاك ڕه وی له بڕیاردان وبه ڕێوه بردن که ئه ویش ئه وتاك ڕه ویه یه که نوری مالکی سه ره ك وه زیرانی عراقی ئه نجامی ئه دات، هه وڵ ده دات قه ڵه م ڕه وی خۆی به سه رهێزه سیاسیه کانی تری عراقدا بسه پێنی به تایبه ت له وکاته ی ته نها یه ك ڕۆژ به سه ر کشانه وه که دا چووه که هه وڵی ده ست گیرکردنی هه ردووجێگری سه ره ك کۆمارئه درێت به بیانووی په یوه ندی بوونیان به ڕێکخراوی القاعیده وه وله هه مان کاتدا نوری مالکی هه وڵی سه ندنه وه ی متمانه ده دات له جێگره که ی که صالح متلگه، چونکه به دکتاتۆرپێناسه ی نوری مالکی کردووه له یه کێك له چاوپێکه وتنه کانی دا، له هه مان کاتدا لیستی العراقیه بڕیاری هه ڵپه ساردنی لیسته که ی ده دات له په ڕله مانی عراق داو به شداری ناکات له کۆبوونه وه کانی ئه وپه رله مانه، به وپێیه ش په رله مانی عێراق ناتوانێت کۆبوونه وه کانی خۆی ئه نجام بدات وئه گه ر لیستی العراقیة متمانه له حکومه ته که ی نوری مالکی بستێنێته وه ئه وا حکومه ته که ی نوری مالکی به پێ ی ڕێکه وتن نامه که ی هه ولێر که سه رۆك بارزانی بۆڕێك خستن وکۆکردنه وه ی قه واره سیاسیه کانی عراق پێشنیاری کردبوو له پێك هێنانی حکومه تی هه ڵبژێردراو که نوری مالکی سه ره ك وه زیرانیه تی هه ڵده وه شێته وه، ئه وکاته عراق جارێکی تر ده که وێته وه به رپه شێویه کی سیاسی گه وره که دیاره ئه نجامه که ی شه ڕێکی خوێناوی یه، به تایبه ت له نێوان شیعه وسنه که ئه م کێشه یه مێژووه که ی ده گه ڕێته وه بۆ هه زارساڵ زیاتر به رله ئێستاوکێشه کانی نێوان شیعه وسنه که کێشه یه کی مه زهه بی یه وبه شه ڕوخوێن ڕشتن ده ستی پێکردووه له کۆن ونوێ دا وله ئه مڕۆکه ش دا به هه مان شێوه ئه وکێشه یه ڕێگاچاره سه ری بۆ ده کرێت، به تایبه ت که سنه له دروست بوونی ده وڵه تی عراقی نوێ وه به رپرسی فه رمان ڕه وای عراقی له ئه ستۆدابووه وبه درێژای مێژوو شیعه له هه موو ماڤه کانی بێبه ش کرابوون، له لایه ن ئه وڕژێمه جۆربه جۆرانه ی عراقه وه به دڕه نده ترین شێوه شعیه وکوردوکه مینه کانی تر ڕووبه ڕووی ڕه شه کوژی کراونه ته وه، ئێستاکه ش شیعه به نیازه تٶڵه ی ڕابردووله سنه بکاته وه، به تایبه ت له وکاته ی که شیعه له ڕۆژهه ڵاتی ناوه ڕاست دا له هه وڵ دایه بۆ پێك هێنانی ئمپراتۆریه تێکی به هێز له شێوه ی ئمپراتۆریه تی سه فه وی فارسی، ئه مه ش به ده ست تێوه ردانی ڕاسته وخۆی ئێران له کاروباری ناوخۆی عراق وداڕشتنی به رنامه کاری سیاسی عراق له ئێستاوئاینده دا وه ك ئه وهه ڵوێسته ی حکومه تی عراقی له به رامبه ر شۆڕشی خه ڵکی سوریادا که ڕێك وه ك هه ڵوێستی ئێران دێت وبه هه مان شێوه ش ئه وهه ڵوێسته ی عراق داده ڕێژرێت.\nله ئێستادا که ته نگژه ی سیاسی له لایه ن نوری مالکی وه له به رده م قه واره سیاسیه کانی عراق داده نرێت وهه وڵ ئه درێت بۆ هه ڵپه ساردنی ڕۆڵی قه واره سیاسیه کانی تری مه یدانی سیاسی عراقی به نیازی قه ڵه م ڕه وی نوری مالکی وشیعه له عراق دا به تایبه ت له وکاته ی که شیعه زۆرینه ی دانیشتوانی عراق پێك ده هێنێت وباڵه ده ستی ئێران له عراق دا له داڕشتنی سیاسه تی ناوخۆوده ره وه وهه ڵوێست وه رگرتن به رامبه ر به قه واره سیاسیه کانی عراق، ئه وقه واره سیاسیانه ی به ده رن له خواسته کانی شیعه وبه رفراوان بوونی ده سه ڵاتی شیعه وگۆڕینی سروشتی سیاسی عراقی له عراقی فدراڵی یه كگرتووه وه بۆ کۆمارێکی ئیسلامی شیعی وجارێکی تر گێڕانه وه ی گه لانی عراق بۆ سه ده کانی دکتاتۆری وتاك ڕه وی، ئه وه ی له دوای ڕوخانی ڕژێمی شاهنشاهی له ئێراندا ڕوویدا، هه ربۆیه ئه بێت له ئه مڕۆدا کوردوسنه بۆ خۆ ڕزگارکردن وده رچوونی عراق له وته نگژه سیاسیه، هاپه یمانیه کی به هێزپێك بهێنن به تایبه ت سه باره ت به هه رێم بوونی پارێزگا سنه نشینه کان وچاره سه رکردنی کێشه ی ناوچه داگیرکراوه کانی کوردستان، پێك هێنانی قه واره یه کی سیاسی به هێز بۆ سنه کان له پارێزگایانه ی که سنه زۆرینه یه تی، هۆکارێکه بۆ که م کردنه وه ی قه ڵه م ڕه وی نوری مالکی وده ست تێوه ردانی کۆماری ئیسلامی ئێرانی، له هه مان کاتدا ڕێگاگرتنه له دووباره نه بوونه وه ی فه رمان ڕه وای تاك ڕه وانه وگۆڕینی باری سیاسی عراق له سیستمێکی په رله مانی وفیدڕاڵی که ماڤی هه موان به پێ ی ده ستوور دیارکراوه بۆ سیستمێکی دکتاتۆری شیعی و وولایه تی فقه، که ئه مڕۆکه نوری مالکی وبه شێك له شیعه کانی عراقی له هه وڵی پێك هێنانی دان، له هه مان کاتدا ئه بێت سنه هه وڵ بدات فکری ڕه گه زپه رستیانه ی خۆی فه رامۆش بکات به رامبه ر به ماڤی نه ته وه ی کورد وناوچه داگیرکراوه کانی کوردستان وماده ی ١٤٠ وجێ به جێ کردنی ئه گه رسنه به هه مان فکری شۆڤێنیستیانه ی خۆیانه وه بمێنه وه، چاكتروایه کورد خۆی له کێشه ی نێوان شیعه وسنه به دوور بگرێت وبه شێك نه بێت له چاره سه ر، به پێچه وانه وه کێشه ی نێوان ئه ودوولایه نه بۆکورد خۆ به دوورگرتن بێت وهه وڵ دانێك بێت بۆ جیابوونه وه ی کورد له و، ووڵاته ی که ناوی نراوه عراق ومێژووه که ی ده گه ڕێته وه بۆ جه نگی جیهانی یه که م،\nڕاگه یاندنی ده وڵه تێکی کوردی له ئه مڕۆدا له جێگه ی خۆیدایه تی به تایبه ت که ئه مڕۆکه هه رێمی کوردستان توانی به ڕێوه بردنی کاروباری سیاسی وئابوری وکۆمه ڵایه تی خۆی هه یه وپه یوه ندیه کانی له گه ڵ جیهانی ده ره وه ش دا له گه شه سه ندن دایه، له ئه مڕۆدا کوردستان باشترین دۆستی ئه مریکاو ئه وروپایه کانه به تایبه ت که سه رکردایه تی کورد توانیویه تی به شێوه یه کی دانایانه خۆی ببوێرێت له هه موو ئه وکێشه سیاسیانه ی که له ناوچه که دا بوونیان هه یه سه باره ت به ئاینده ی عراق وئه جندای سیاسی له لایه ن ده وڵه تانی ناوچه که وده ست تێوه ردانی ئه و، ووڵاتانه له کاروباری سیاسی وگٶڕینی ئه وڕووکاره سیاسیه ی که به شێکه له مه ترسی له سه رئه و ووڵاتانه وگواستنه وه ی ئه وگٶڕان کاریانه ی که له عراق وناوچه که دا ڕوویان داوه سه باره ت به ڕژێمه سیاسیه کانی ئه و ووڵاتانه وبه دیهاتنی دیموکراتی ودادوه ری کۆمه ڵایه تی، له وکاته ی کوردستان شوێنی حه وانه وه ی هه زاران په نابه ری شیعه وسنه و مه سیحی وپێك هاته کانی تری عراقی یه، ئه گه ر چی ئێرانی ئیسلامی وتورکیای علمانی به چاوێکی ترسناکه وه ده ڕواننه ئاینده ی کوردو به مه ترسی له سه رخۆیانی ئه زانن له هه وڵ دان له ڕێگه ی گروپه ئیسلامیه سه له فی یه کانه وه ده ست تێوه ردان بکه ن له باری ناوخۆی هه رێمی کوردستان وئه وباره ئاساییه ی که له هه رێمدا هه یه بیشێوێنن وه ك ئه و ڕووداوه ی ڕوویدا له سلێمانی له ١٧/٢ وڕووداوی ٢/١٢ بادینان به نیازی گێڕانه وه ی کورد بۆ پێش ڕووخانی دکتاتۆره که ی به غداو نانه وه ی ئاشووبی شه ڕی ناوخۆله کوردستاندا، دیاره خۆش به ختانه ئه و دووهێزه ی که ئه مڕۆکه سه رکردایه تی کورد ده که ن وده کرێت چاوه ڕوانی زۆر له وه زیاتریان لێ بکرێت سه باره ت به ئاینده ی کوردستانی باشوورو پارچه کانی تری کوردستان وداڕێژه ربن بۆ به دیهاتنی ستراتیژێکی نه ته وه ی کورد، له وکاته ی که ڕێکه وتنێکی ستراتیژی به هێز له نێوان ئه و دوو حیزبه زل هێزه ی کورددا بوونی هه یه، که ئه ویش پارتی دیموکراتی کوردستان ویه کێتی نیشتمانی کوردستانه.\nله ئه مڕۆدا ئه رکه نیشتمانیه که ی ئه ودوو حیزبه زۆرله وه زیاتره که له چوارچێوه ی ڕێکه وتنێکی ستراتیژیدا باسی لێوه بکرێت وبه ره نگاری هه موو ئه ونه خشه و ته نگژه سیاسیه ده ره کیانه ببنه وه که ڕووبه ڕووی هه رێم بۆته وه چ له ناوخۆی هه رێمدابێت وه ك هێزه سه له فی یه کانی کورد وه یان ده ره کی وه ك به شێك له هێزه کانی شیعه وسنه له سه ر ماده ده ستووریه کانی عراق وبه تایبه ت ماده ی ١٤٠، ئه وماده ده ستووریه ی ده ستووری عراق که شوڤێنیست وبیرته سکه کانی شیعه وسنه به به شێك له دابه ش کردنی عراقی وه سف ده که ن وبه رده وام به ربه ست بۆ جێ به جێکردنی دروست ده که ن، له ناوه ڕۆکدا ئه وماده ده ستوریه به شێکه له چاك سازی وپاك سازی ئه وسیاسه ته جینۆسایده ی که ڕژێمی له ناوچوو سه باره ت به گه لانی عراق ئه نجامی داوه به تایبه ت له شێواندنی باری دیمۆگرافی کوردستان وعراق داو گه رانه وه ی ئه وهاورده عه ره ب وسنه وشیعانه یه که له ناوچه کانی خۆیان کۆچیان پێکراوه وباری دیمۆگرافی ناوچه کانی تریان شێواندووه به واتایه کی تر ماده ی ١٤٠ چه نده بۆ که رکوك وخانه قین وشه نگاروشێخان وموصل وناوچه کانی تری سنوری کوردستانه ئه وه نده ش بۆ ناوچه کانی ناوه ڕاست وخواروی عراقه که ڕژێمی دکتاتۆری ئه وباره دیموگرافیایه ودابه ش بوونی دانیشتوانی شێواندووه به هه وڵی دروست کردنی به ربه ستی به رهه ڵست کاری دژ به خۆی ودانانی ته وازنێك که له به رژه وه ندی ئه وڕژێمه دابووه.به ڵام له ناوچه کوردنیشینیه کان زیاتر ئه وسیاسه ته دوژمن کارانه یه جێ به جێ کراوه، له وکاته ی ڕژێمی دکتاتۆری له هه وڵی له ناوبردنی کورد بووه هه رئه مه شه وای کردووه به هه موو جۆرێك نه خشه سیاسیه کانی دژ به کورد بره وپێبدات وکورد له سه رخاکی باب وباپیرانی بکاته میوان.\nئه گه ر باس له هه موو کێشه سیاسیه کان بکه ین له کوردستان وعراق وناوچه که دیاره له ووتارێکدا وه یان چه ندان ووتاردا ناتوانین باسه که مان ته واو بکه ین ته نها ئه وه هه یه بڵێن، له دوای کشانه وه ی هێزه کانی ئه مه ریکا له عراق، ناکرێت کورد له نێوان شه ڕانگێزی شیعه وسنه دا زیانی سیاسی وئابوری وکۆمه ڵایه تی به ربکه وێت وکاتی ئه وه هاتووه که کورد له ومعاده له سیاسیه خۆی ده ربهاوێت تا دووشمشێری شیعه وسنه له ووڵاتی نێوان دووشمشێردا، نه یکردووین به قوربانی ئه جندای سیاسی ئێران وتورکیاوسعودیه وووڵاته کانی تری ناوچه که، باکوری کورد نه که ینه قوربانی کچانی شعیه وسنه


ئەحمەد سالار و چەتۆ نەورۆز کارێک بۆ سەربەخۆیی دەکەن - باسنیوز\nئەحمەد سالار و چەتۆ نەورۆز کارێک بۆ سەربەخۆیی دەکەن\nهونه‌رمه‌ندی میوزیکزان و گۆرانیبێژ (فه‌رهه‌نگ غه‌فوور)، کە هاوکات بەڕێوەبەری گشتیی رۆشنبیری و هونەرە لە هەولێر، هیواخوازە هونەرمەندان بێ جیاوازی پشتیوانی لە ریفراندۆم بکەن و باس لە بەرهەمیکی تازەش دەکات بۆ ئەو بۆنەیە.\nفه‌رهه‌نگ غه‌فوور، ده‌رباره‌ى كۆششه‌كانى كورد بۆ سه‌ربه‌خۆیى ده‌ڵێ : " كورد له سه‌رده‌مى شاخه‌وه تا ئێستا، هه‌میشه هونه‌ره‌كەی بۆ ئامانجێك بووه، كە سه‌ربه‌خۆییە، بۆیه هه‌موو كار و چالاكییه‌كان و جموجۆڵه هونه‌رییه‌كانمان بۆ ئه‌وه بووه كه ئێمه‌ش ڕۆژێك له ڕۆژان سه‌ربه‌خۆیى وه‌ربگرین".\nداواش له هونه‌رمه‌ندان ده‌كات و هیواداریشة، هونه‌ر و تواناکانیان بۆ پشتگیریى ڕیفراندۆم ته‌رخان بكه‌ن.\nبەڕێوەبەری گشتیی رۆشنبیری و هونەرە لە هەولێر، روونیشی کردەوە کە له‌م ماوه‌یه‌دا چه‌ندین گه‌نج په‌یوه‌ندییان پێوە كردوون، كه زۆر به جۆش و خرۆش و خوێنێكى گه‌رمه‌وه ده‌یانه‌وێت كار و چالاكیى نوێ بكه‌ن و پێشكه‌شى ڕیفراندۆم و سه‌ربه‌خۆیى كوردستانى بكةن.\nفه‌رهه‌نگى غەفوور ده‌ڵێ: "بەرهەمێکمان ئاماده كردووه، كه له تێكستى مامۆستا ئه‌حمه‌د سالارە و مامۆستا چه‌تۆ نه‌ورۆز میوزیکی بۆ ئامادە و دابەش کردووە، هةروةها پڕۆژه‌یه‌كى كۆراڵی لێ ئاماده كردووه و كلیپه‌كه‌یشى ته‌واو بووه، له‌م ڕۆژانه‌دا له میدیاكان بڵاو ده‌بێته‌وه".\nزیاتر... ڕۆژیار محەمەد\nدایک و باوکان چی بکەن تا منداڵەکانیان بەئاسوودەیی بچنە قوتابخانە\nمێوژ، ددان و دڵ و هەناوت دەپارێزێت\nبەوێنەوە.. گرانترین کاتژمێرەکانی جیهان\nبەوێنەوە.. حەوت گرانترین كڵاوه‌كانى جیهان\nهه‌نجیرى وشك سوودی زۆرە و زیان بە نەخۆشانی شەکرە ناگەیەنێت\nبزانە نۆکی کوڵاو لە چەند نەخۆشی دەتپارێزێت\nفاسۆلیا، ھەم بەگەنجی دەتھێڵێتەوە و ھەم لە نەخۆشی دەتپارێزێت\nبە خواردنی بازلیا مێشکی خۆت و منداڵەکەت بەھێز بکە\nسووده‌كانى چاندنى ڕووه‌ك بەبێ خۆڵ\nهەرگیز لە خواردنی گوڵه‌به‌ڕۆژه مەترسە


نێردراوی ئەمریکا بۆ ئاشتی لە ئەفغانستان ڕەخنە لە لایەنەکانی ئەفغانستان دەگرێت\nنێردراوی ئەمریکا بۆ ئاشتی لە ئەفغانستان داوا لە ڕێبەرانی لایەنە ناکۆکەکانی ئەفغانستان دەکات تا جیاوازییەکانیان وەلاوە بنێن و بەرەنگاری ڤایرۆسی کۆرۆنا ببنەوە و هەنگاوی بەرەوپێش بنێن لەو ڕێککەوتنە ئاشتیانەیەی لەگەڵ تاڵیباندا مۆرکراوە.\nزاڵمای خەلیلزاد دەڵێت " ئاشتی و ئاسودەیی ئەفغانستان و گەلی وڵاتەکەش کەوتۆتە سەر ئەوەی هەموو لایەنەکان تواناییەکانی خۆیان تەرخان بکەن بۆ بەرەنگاربوونەوەی پەتای کۆرۆنا، دوژمنە هاوبەشەکەی هەموو لایەک."\nخەلیلزاد لە لێدوانەکانی ڕۆژی یەکشەممەیدا ئاماژەی بەوە کردووە؛ ئەشرەف غەنی و ڕکابەرەکەشی عەبدوڵا عەبدوڵا، کە هەردوکیان سەرکەوتنی خۆیان لە هەڵبژاردنەکەی مانگی 9ی ڕابردوودا ڕاگەیاندووە، دەبێت بەرژەوەندییەکانی ئەفغانستان بخەنە پێش بەرژەوەندی خۆیان.\nنێردراوی ئەمریکا بۆ ئاشتی لە ئەفغانستان، داوای لە حکومەت و لە تاڵیبانیش کردووە تا بەردەوام بن لە ئاڵوگۆڕکردنی گیراوەکان بەپێی ئەو ڕێککەوتنە ئاشتیانەیەی ئەمریکا و تاڵیبان لە مانگی 2ی ڕابردوودا مۆریان کردووە.\nبەپێی ئەو ڕێککەوتنە، پێویستە 5000 گیراوی تاڵیبان ئازاد بکرێن و هەروەهاش هەزار کارمەندی حکومەتیش کە لای تاڵیبان گیراون.\nهەتا ئێستا، حکومەتی ئەفغانستان 550 گیراوی تاڵیبانی ئازاد کردوە لەسەر بنچینەی تەمەن، بەڵام تاڵیبان ڕاینەگەیاندووە ئایا ئەوانەی ئازادکراون لەنێو ئەو گیراوانەدان بەپێی ڕێککەوتنەکە دەبێت ئازاد بکرێن، یان نا.\nتاڵیبانیش تا ئامادەکردنی ئەم هەواڵە 60 کەسی ئازادکردوە.\nهەر ڕۆژی یەکشەممەش، زەبیحوڵا موجاهید، وتەبێژی تاڵیبان ڕایگەیاندووە، تاڵیبان وابەستەی بەندەکانی ڕێککەوتنەکەیە و ئامادەشە بۆ دانوستاندن لەسەر ئاگربەست لە سەرانسەری ئەفغانستاندا.


بەفر بارین لە دەوروبەری پارێزگای سلێمانی دەستی پێکرد\nلەگەڵ نزیکبوونەوەی وەرزی سەرما و زستان، پلەکانی گەرما لە شاری سلێمانی و چواردەوری دابەزینیان بەخۆیەوە بینیوە و لەهەندێک ناوچەی شاخاوی چواردەوریش، بەفربارین دەستی پێکرد.\nئاوێنه: لەگەڵ ئەوەی لەمساڵدا بەفری سەرەتا درەنگبوونی بەخۆیەوە بینیوە، بەڵام سەرلەبەیانی ئەمڕۆ لە شاری سلێمانی و چواردەوری بەشێوەی پچڕ پچڕ بەفر بارین، ناوچە شاخاوییەکانی گرتەوە.\nهاووڵاتیانی شار درەنگانێکی سەرلەبەیانییەکەی هەستیان بە بارینی بەفر کرد کە شاخی گۆیژەی نیمچە سپی کردبوو، بۆیە پەیتا پەیتا خۆیان کۆکردەوە تاکو بچنە نێو یەکەم بەفری ساڵ، بەڵام بارینی بارانێکی بەخوڕ دوای بەفرەکە خۆشی هاووڵاتیان درێژە پێنەدا.\nبەپێی راگەیەندراوی بەڕێوەبەرێتی کەشناسی و بوومەلەرزەی سلێمانی بێت، کەشوهەوای رۆژی شەممە ٧ی کانوونی یەکەم، ئاسمان هەور و باراناوییە و لەزۆربەی کاتەکاندا لەگەڵ بارینی بەفر لە ناوچە شاخاوییەکان و سەر سنوور تێکەڵ دەبێت.\nخێرایی با ١٠-٢٠ کم دەبێت لە سەعاتێکدا، مەودای بینین کەم دەبێتەوە بۆ ٦-٨ کم. نزمترین پلەی گەرما کە لە ناوچە شاخاوییەکان تۆمار دەکرێت ژێر سفری سەدیە.\nبەپێی پیشبینیەکانی کەشناسی سلێمانی کەشوهەوای شاری سلێمانی لە رۆژی یەکشەممە ٨ی کانوونی یەکەم بەم شێوەیە دەبێت: ئاسمان هەور دەبێت لەگەڵ بارینی باران لەکات و شوێنی جیاجیادا، رێژەکەی لەناوچە شاخاوییەکان زیاتر دەبێت، هەروەها بارینی بەفر ناوچە شاخاوییەکان و سەر سنوورییەکان دەگرێتەوە.\nپۆلیسی هەولێر: ده‌ستگیركردنی بکوژی گەنجەکەی گەڕەکی فەرمانبەرانی ڕاگه‌یاند